Pergerakan #Kutoo – Pendedahan Diskriminasi Jantina Wanita Jepun

Isu
hak asasi manusia di Jepun merupakan satu perjuangan yang bukan mudah kerana
perlu berusaha meruntuhkan stereotaip berkenaan sesebuah isu dan keberanian
untuk bersuara. Tatkala kita di Malaysia sedang meraikan sambutan Aidilfitri,
Jepun pula menyaksikan kebangkitan fenomena yang diinspirasikan daripada
pergerakan #MeToo iaitu pergerakan #KuToo. Pergerakan yang dimaksudkan saya
ialah pembebasan dari kod pakaian lapuk dengan menggunakan simbol kasut tumit
tinggi.

Kempen
ini diinspirasikan daripada dua perkataan Jepun iaitu kutsu (kasut) dan kutsuu
(kesakitan) yang melihat kod pakaian sedia ada bukan saja lapuk tetapi juga
seksis terhadap kaum Hawa. Dan orang yang bertanggungjawab memulakan kempen ini
ialah seorang penulis dan pelakon bernama Yumi Ishikawa. Rasa tidak puas hati
ini tercetus pada Januari 2019 semasa dia melakukan kerja sambilan di sebuah
rumah pengebumian. Dengan kesibukan menguruskan pelanggan dari pagi hingga ke
petang, maka tidak hairanlah pada akhir syifnya Ishikawa mendapati kakinya
mengalami lebam-lebam dan luka kecil.

Mungkin
ada yang tertanya-tanya mengapa perkara ini berlaku. Di rumah pengebumian
tersebut, syarikat sudah menetapkan bahawa kasut tumit tinggi berwarna hitam
dengan berukuran antara 5 hingga 7 cm sebagai sebahagian daripada kod pakaian
mereka. Bila Ishikawa melihat rakan-rakan sekerja lelaki boleh bekerja dengan
memakai kasut hitam tapak rata biasa, dia merasa amat cemburu dan kecewa dengan
situasi yang melandanya. Dia meluahkan perasaannya tentang isu ini di Twitter.
Tanpa disangka-sangka, luahan biasa berkenaan ketidakadilan kod pakaian ini
menerima 67,000 like dan diulang twit sebanyak 30,000 kali. Merasa bersemangat
dengan maklum balas pengguna lain, Ishikawa kemudiannya mencipta fenomena tanda
pagar #KuToo.

Semasa berucap dalam satu program, Ishikawa berkata, “Orang merasakan perkara ini tidak seharusnya dibesar-besarkan tetapi pergerakan ini bermula dengan rungutan saya. Jika anda rasakan sesuatu perkara itu sebagai tidak betul, maka anda tidak seharusnya merasa malu untuk bercakap berkenaan soal itu.”

Rungutan-rungutan ini menjadi trend di platform laman media sosial sehingga cukup untuk menggerakkan satu petisyen dalam talian yang mempersoalkan kod pakaian dengan fokus utama ke atas wanita dan kasut tumit tinggi. Petisyen itu berjaya mengutip 20,000 tandatangan dan kemudiannya diserahkan kepada Kementerian Kesihatan, Buruh dan Kebajikan (KKBK) pada 3 Jun lalu. Tarikh tersebut dipilih kerana pada hari itu juga merupakan permulaan proses perekrutan graduan-graduan baru ke syarikat-syarikat besar di mana kebanyakan pemohon wanita dilihat memakai kasut tumit tinggi.

Perkara ini kemudiannya dibangkitkan di Diet untuk perhatian menteri berkenaan, Takumi Nemoto. Tetapi penyokong pergerakan #KuToo merasa hampa dengan kenyataan Nemoto yang berbunyi, “Ianya diterima secara meluas oleh masyarakat bahawa memakai kasut tumit tinggi itu perlu dan munasabah di tempat kerja.” Kenyataan ini merupakan jawapan kepada soalan yang diajukan anggota Diet dari Parti Demokratik Jepun (DPJ), Kanako Otsuji.

Otsuji menyifatkan perbuatan syarikat-syarikat memaksa pekerja wanita mereka memakai kasut tumit tinggi sebagai ketinggalan zaman. Respon Nemoto itu mendorong anggota DPJ itu menekankan apakah kod pakaian sama yang diaplikasikan kepada wanita itu bersifat gangguan seksual. Menteri KKBK itu kemudian menjawab, “Itu merupakan satu bentuk penyalahgunaan kuasa sekiranya pekerja yang mengalami kesakitan di kaki dipaksa memakai kasut tumit tinggi.” Sementara timbalan menterinya iaitu Emiko Takagai dalam sesi sama menegaskan beliau tidak percaya wanita harus dipaksa memakai kasut tumit tinggi semasa bekerja.

Walaupun
respon yang diberikan kementerian bercampur-campur, itu tidak menghalang lebih
ramai orang termasuk kaum Adam menyatakan sokongan terhadap pergerakan #KuToo.
Buktinya, satu program yang diadakan beberapa hari lepas dengan menggunakan
slogan ‘Apakah mencari kerja dengan kasut sniker boleh diterima?’. Program ini
mencabar kaum Adam untuk mencuba memakai kasut tumit tinggi dan merasai sendiri
ketidakselesaan yang dialami sesetengah kaum Hawa bila memakainya. Salah
seorang yang mencuba ialah seorang pembuat kasut bernama Jun Ito, 34. Dia
berkata, “Saya pun akan merasa marah jika disuruh memakainya. Pakai kasut tumit
tinggi membuatkan saya rasa tidak stabil dan kaki saya berpeluh-peluh.”

Pergerakan mengubah kod pakaian ini bukan hanya berlaku di Jepun sahaja tetapi di seluruh dunia. Pada tahun 2015, satu insiden membabitkan seorang penyambut tetamu bernama Nicola Thorp mencetuskan kemarahan orang ramai apabila firmanya Pricewaterhouse Coopers menghantar dia pulang tanpa membayar sebarang gaji kerana tidak mengenakan kasut tumit tinggi antara 5 hingga 10 cm. Tidak puas hati dengan layanan buruk yang diterimanya, dia menghasilkan satu petisyen dalam talian dan berjaya mengumpul 150,000 tandatangan yang akhirnya membawa kepada usul perdebatan di Parlimen.

Walaupun Parlimen Britain menyimpulkan undang-undang buruh sedia ada sudah cukup untuk membanteras diskriminasi jantina di tempat kerja, satu garis panduan yang ditambahbaik dikeluarkan pada Mei tahun lepas bertajuk ‘Kod pakaian dan diskriminasi jantina – apa yang anda perlu tahu’. Buku panduan tersebut menjelaskan bagaimana undang-undang itu boleh diaplikasikan di tempat kerja termasuk membabitkan kod pakaian pekerja.

Pada
tahun 2016 pula, Festival Filem Cannes pula diselubungi dengan kekecohan.
Festival tahun tersebut menyaksikan selebriti wanita seperti Julia Roberts dan
Kirsten Durst yang menghadiri acara karpet merah memilih untuk hadir dengan
berkaki ayam atau memakai kasut sniker. Ia merupakan sebahagian daripada
bantahan mereka terhadap kod pakaian festival itu selepas beberapa insiden yang
menyaksikan beberapa orang wanita dihalang dari memasuki sesi tayangan filem
hanya kerana tak pakai kasut tumit tinggi pada tahun sebelumnya. Sementara
British Columbia, Kanada dan Filipina pula memilih untuk menguatkuasakan
sekatan mengelakkan wanita dipaksa memakai kasut tumit tinggi di tempat kerja.

Di Jepun, undang-undang berkenaan diskriminasi jantina sudah dikuatkuasakan dalam sesetengah fasa pekerjaan seperti perekrutan, kenaikan pangkat, latihan pekerjaan dan pembaharuan kontrak. Tetapi menurut Shino Naito, timbalan penyelidik kanan untuk Institut Latihan dan Polisi Buruh Jepun, undang-undang sama ini juga tidak merujuk kepada kod pakaian pekerja.

Tambahnya, “Masyarakat Jepun ialah masyarakat yang amat berhati-hati dalam menyuarakan pandangan. Tetapi apabila seorang sudah bersuara, maka orang lain akan menyusul.” Namun jika ada yang beranggapan gerakan ini mahu menghapuskan kasut tumit tinggi, Ishikawa ada jawapan terhadap soalan nakal itu. Menurutnya, wanita yang suka memakai kasut tumit tinggi juga mempunyai hak untuk melakukan apa yang disukainya dan ini terpakai juga kepada lelaki yang gemar memakai kasut tumit tinggi.

Kesan akibat memakai kasut tumit
tinggi:

1.
Sendi-sendi kaki akan mengalami kerosakan dan boleh mengakibatkan beberapa
bentuk artiritis.

2.
Jika dipakai untuk jangka masa panjang, ia boleh mengakibatkan kerosakan kepada
sendi lutut yang boleh meningkatkan risiko osteoartiritis.

3.
Individu yang mengalami masalah bawah bahagian belakang boleh mengalami
kecederaan vertebra jika memakai kasut tumit tinggi.

4.
Orang yang bekerja dan memakai kasut tumit tinggi berpotensi mengalami pelbagai
masalah kesihatan seperti bunion (bengkakan pada sendi pertama ibu jari kaki
yang tersesar ke satu sisi), buku lali terseliuh dan masalah sakit belakang.

RUJUKAN:

1.
BBC. (2019). Thousands back Japan high heels campaign. https://www.bbc.com/news/world-asia-48504490

2.
BBC. (2019). Japan’s labour minister says high heels at work are ‘necessary’. https://www.bbc.com/news/world-asia-48534453

3.
Bates, Claire dan Parkinson, Justin. (2016). Is it legal to force women to wear
high heels at work?. BBC. https://www.bbc.com/news/magazine-36265545

4.
Kyodo News. (2019). Labor minister opposes banning female dress codes with high
heels. https://english.kyodonews.net/news/2019/06/f9a4e96e5ca8-labor-minister-opposes-banning-female-dress-codes-with-high-heels.html

5.
Michizuki, Toma. (2019). Men force feet into high heels as Japan’s #KuToo
movement seeks to build on media attention. The Japan Times. https://www.japantimes.co.jp/news/2019/06/10/national/social-issues/men-force-feet-high-heels-japans-kutoo-movement-seeks-build-media-attention/#.XP6SKtJuZkh


Negara-Negara Di Dunia Berlumba-Lumba Membangunkan Superkomputer

Perlumbaan untuk mencapai tahap komputer paling laju atau super-komputer kini menerima kehadiran pendatang baru daripada Jepun bernama Fugaku.

Sebelum ini saya pernah menulis tentang super-komputer yang digunakan untuk menjalankan beribu-ribu simulasi untuk menganalisis sebatian dadah yang mungkin dapat menghentikan COVID-19.

Kuasa pengkomputeran besar-besaran ini memberikan mereka keupayaan untuk memproses maklumat pada kadar eksponen, yang tidak mungkin dapat dilakukan dengan komputer biasa.

Daripada senarai 500 super komputer terhebat, berikut adalah senarai 10 teratas:

1. Fugaku — HPL 415.5 petaflops, RIKEN Center for Computational Science di Kobe, Japan

2. Summit — 148.8 petaflops, Oak Ridge National Laboratory di Tennessee, USA

3. Sierra — 94.6 petaflops, Lawrence Livermore National Laboratory di California, USA

4. Sunway TaihuLight — 93.0 petaflops, China’s National Research Center of Parallel Computer Engineering & Technology.

5. Tianhe-2A (Milky Way-2A) — 61.4 petaflops, China’s National University of Defense Technology.

6. HPC5–35.5 petaflops, dibina oleh Dell dan dipasang oleh firma tenaga dari Itali – Eni S.p.A, menjadikannya super-komputer paling pantas di Eropah.

7. Selene — 27.58 petaflops, dipasang di NVIDIA in the U.S

8. Frontera — 23.50 petaflops, Texas Advanced Computing Center, U.S

9. Marconi-100–21.60 petaflops, Pusat Kajian CINECA, Italy

10. Piz Daint —19.6 petaflops, Swiss National Supercomputing Centre di Lugano, Switzerland

Untuk seluruh senarai super-komputer paling berkuasa, China mendominasi senarai TOP500 dengan 226 Super-komputer.
Amerika Syarikat di tangga kedua dengan 114 super-komputer.
Jepun pula berada di tangga ketiga dengan 30 super-komputer.
Perancis & Jerman mengekori dengan 18 dan 16 super-komputer.

Walaupun Amerika Syarikat berada kedua dalam senarai, walaubagaimanapun ia tinggi daripada China dari sudut prestasi dengan agregat sebanyak 644 petaflops berbanding China yang mencatatkan 565 petaflops. Jepun mencatatkan 530 petaflops.

Fugaku yang berpangkalan di Pusat RIKEN untuk Sains Komputeran di Kobe, Jepun, Fugaku memulakan operasi pada awal bulan lepas. Senarai kedudukan sistem superpengkomputeran adalah dikira berdasarkan metrik yang dipanggil Linpack Berprestasi Tinggi (HPL – High Performance Linpack) dan Fugaku mencatatkan HPL sebanyak 415.5 petaflops.

Fugaku menjalankan 158,976 CPU secara individual, berdasarkan Fujitsu 48-Core A64FX sistem-pada -cip (system-on-a-chip) menjadikannya super-komputer nombor satu yang dibuat berdasarkan senibina ARM.

Fugaku mungkin tidak dapat duduk di takhta dengan lebih daripada satu tahun kerana Intel dan Jabatan Tenaga Amerika Syarikat bersedia dengan pelancaran Aurora, dengan kelajuan 1 Exaflops.

Manakala Cray dan AMD pula bersedia dengan pelancaran Frontier pada tahun depan, dengan kelajuan 1.5 Exaflops.

RUJUKAN:

Japan Captures TOP500 Crown with Arm-Powered Supercomputer. https://www.top500.org/news/japan-captures-top500-crown-arm-powered-supercomputer/

US Department of Energy and Intel to Deliver First Exascale Supercomputer. https://newsroom-intel-com.cdn.ampproject.org/c/s/newsroom.intel.com/news-releases/u-s-department-energy-intel-deliver-first-exascale-supercomputer/amp/

AMD EPYC CPUs, AMD Radeon Instinct GPUs and ROCm Open Source Software to Power World’s Fastest Supercomputer at Oak Ridge National Laboratory.https://www.amd.com/en/press-releases/2019-05-07-amd-epyc-cpus-radeon-instinct-gpus-and-rocm-open-source-software-to-power


Albert Einstein: Ahli Fizik Agung Sepanjang Zaman

Albert Einstein sangat popular dalam membangunkan teori relativiti secara individu yang telah menjadi salah satu daripada dua tiang fizik moden. Persamaan E=mc2 yang menjelaskan kesaksamaan tenaga dan jisim turut menjadi persamaan paling popular yang dibangunkan oleh Einstein.

Walaupun Einstein merupakan pencetus kepada pembangunan mekanik kuantum kerana penjelasan lanjut daripada penemuan Max Planck, Einstein telah menghabiskan penghujung hidupnya ‘menentang’ realiti mekanik kuantum yang dia tak boleh nak terima. Einstein popular dengan kata-katanya, “God does not play dice.”

Kejayaan saintifik yang dibawa oleh Einstein telah menjadikan namanya sendiri sinonim dengan ‘genius’. Einstein merupakan saintis yang sangat dikenali waima dalam kalangan orang awam yang tak minat dengan sains pun.

Kelahiran Seorang Genius

Albert Einstein dilahirkan pada 14 Mac 1879 di Ulm, Jerman daripada pasangan Hermann Einstein dan Pauline Koch. Hermann merupakan seorang jurutera dan pernah menjalankan beberapa perniagaan tapi gagal. Kedua-dua ibu bapa Einstein berketurunan Yahudi tetapi tidak taat dengan ajaran agamanya.

Einstein merupakan anak pertama daripada dua beradik. Adik perempuan Einstein bernama Maja Einstein. Semasa Pauline melahirkan Einstein, Pauline bimbang Einstein akan ada masalah mental sebab bentuk kepalanya agak berlainan dari yang normal. Kebimbangan itu bertambah apabila Einstein lambat belajar bercakap.

Einstein mendapat pendidikan awal dari rumah. Dia minat membaca, tetapi suka membaca benda yang berat. Benda yang dapat berikan maklumat dan pengetahuan. Einstein tak pernah memilih untuk membaca buku yang ringan-ringan.

Ibu bapa Einstein pernah membawanya melihat kawad kaki tentera. Semenjak itu, Albert tidak sukakan ketenteraan. Ini antara sebab kenapa sewaktu Perang Dunia meletus, Einstein bersifat pasifis dan cuba menghalang kemaraan Hitler.

Pauline pandai bermain piano. Bakat dan minat dalam bermain muzik ini diturunkan kepada Einstein. Pada waktu dewasanya, Einstein banyak meluangkan masa bermain muzik bersama dengan Max Planck.

Kemudian, ibu bapanya menghantar Einstein ke sekolah Katolik untuk mendapatkan pendidikan formal. Pada umurnya 10 tahun, Einstein masuk ke Luipold School. Einstein sangat memberontak pada masa itu kerana sistem sekolahnya yang terlalu jumud.

Einstein tak suka kena ingat itu dan ini. Kena buat itu dan ini. Einstein pun tak suka bersukan. Einstein pernah merasakan sistem sekolahnya seperti tentera. Guru adalah seperti pegawai yang beri arahan.

Pada tahun 1894, Hermann mendapat tawaran pekerjaan di Itali. Mereka sekeluarga berpindah dan tinggalkan Einstein sebab Einstein belum habiskan pengajian di sekolah tinggi (highschool). Kita selalu panggil sekolah menengah.

Tapi lama-lama Einstein tinggalkan juga sekolahnya tanpa habiskan pengajian dan tinggal bersama keluarganya di Itali. Walaupun Einstein tiada sijil tamat sekolah, dia tetap cemerlang dalam sains dan matematik. Pelajar yang terkedepan daripada para pelajar yang lain.

Pelajar Bermasalah

Ibu bapa Einstein mahu Einstein ambil bidang kejuruteraan elektrik. Untuk masuk ke universiti, tipikalnya memerlukan sijil sekolah tinggi. Tetapi Swiss Federal Polytechnic Institute dapat memberikan pengecualian tersebut, cuma dengan syarat dapat melepasi ujian kemasukan.

Einstein ambil ujian tersebut dan gagal. Einstein dapat keputusan yang cemerlang dalam matematik tetapi gagal dalam ujian pengetahuan am. Kegagalan ini mungkin berpunca Einstein tak suka mengingati fakta-fakta umum.

Tapi institut tersebut menghantar Einstein ke Aarau selama setahun sebagai persediaan untuk mengambil peperiksaan itu sekali lagi. Kemudian, pada waktu peperiksaan itu tiba, Einstein lulus dan menjadi pelajar di institut tersebut.

Einstein belajar selama 4 tahun di institut tersebut. Dia merancang nak mengajar matematik dan fizik di sekolah tinggi bila dah tamat pengajian nanti. Einstein pelajar yang bermasalah juga sebab selalu ponteng kelas dan bertelingkah dengan guru-gurunya. Tetapi Einstein tetap pelajar yang cemerlang.

Pada Ogos 1900 M, Einstein tamatkan pengajian. Einstein tak mahu keluarganya menanggung dia, jadi Einstein mohon pekerjaan sebagai guru di banyak sekolah. Tapi sebab Einstein ada masalah dengan guru-guru dan para profesor semasa di kolej, Einstein susah nak dapat pekerjaan di institusi pendidikan.

Selama setahun Einstein tanam anggur. Pendapatannya yang sedikit cuma datang dari kerja sambilan sebagai tutor dan guru ganti. Pada tahun 1901 M, Einstein ada hantar jurnal ke University of Zurich dengan harapan nak dapatkan ijazah kedoktoran. Tetapi jurnalnya kena tolak. Einstein rasa macam satu dunia sedang menentangnya.

Tahun Keagungan Sebagai Pegawai Paten

Pada tahun 1902 M, Marcel Grossman tolong Einstien mengisi jawatan sebagai pegawai paten di Switzerland. Mileva Maric juga bekerja di tempat yang sama dengan Einstein. Berasal dari Serbia dan empat tahun lebih tua daripada Einstein. Mereka selalu berbincang pasal fizik.

Einstein dah kenal dengan Maric sejak belajar di institut lagi. Pada Januari 1903, mereka berkahwin. Anak pertama, Hans Albert dilahirkan pada tahun 1904 M.

Pada tahun 1905 M, Einstein menerbitkan makalah bertajuk ‘On the Movement of Small Particles’ yang membuktikan kewujudan molekul dan menjelaskan pergerakannya. Pada masa itu, saintis tak pasti lagi sama ada atom dan molekul benar-benar wujud.

Einstein hantar makalah ini ke University of Zurich lalu memperoleh ijazah kedoktoran. Einstein banyak melakukan kajian dan menulis makalah tentang ruang, masa dan jirim sewaktu bekerja sebagai pegawai paten.

Pada tahun ini juga, Einstein pernah berkesimpulan bahawa kelajuan cahaya adalah tetap dan cahaya adalah satu-satunya benda yang tetap di alam ini. Yang lain semua adalah relatif. Di sinilah bermulanya Teori Relativiti.

Einstein juga mengusulkan masa tidak mutlak. Maksudnya, masa juga tidak tetap bukan seperti yang pernah diusulkan oleh Newton bahawa masa itu tetap. Konsep masa dan ruang semua bergantung pada pemerhati. Ia relatif dan tak bersifat objektif.

Einstein cakap idea-idea ini dalam Relativiti Khas (Special Relativiti) yang diterbitkan oleh Annals of Physics. Sebahagian para saintis masa itu ada rasa tak puas hati dan rasa Einstein ini mengarut kerana cuba nak ubah hukum Newton. Sebahagian yang lain dapat melihat kepentingan penemuan Einstein.

Kemudian, Einstein buat kajian mengenai jirim dan tenaga pula. Kajian ini telah menemukan dia persamaan yang paling popular iaitu E=mc2 yang menjelaskan kesaksamaan jisim dan tenaga.

Masa ini Einstein mula sedar beruntung juga dia sebenarnya menjadi pegawai paten sebab dia banyak masa untuk melakukan kajian saintifik. Kawan Einstein pernah beritahu yang Einstein sepatutnya layak menjadi profesor di universiti. Lalu, Einstein cakap dia takut tanggungjawab mengajar nanti akan membuatkan dia kekurangan masa untuk buat kajian.

Tetapi pada tahun 1909 M, Einstein tetap menjadi profesor fizik di University of Zurich. Mungkin disebabkan oleh dorongan isterinya untuk mendapatkan pekerjaan dan kehidupan yang lebih baik. Tahun berikutnya, anak kedua, Eduard Einstein dilahirkan.

Pada tahun 1911, Einstein ditawarkan mengajar di University of Prague dengan gaji yang lebih tinggi dan pelbagai lagi tawaran yang lain. Hal ini sebab Einstein semakin dikenali dalam kalangan saintis.

Berlin dan Perpisahan

Max Planck menawarkan jawatan profesor di University of Berlin kepada Einstein. Einstein menerima tawaran ini berbanding tawaran-tawaran lain. Einstein berpindah ke Jerman meninggalkan keluarganya sebab Mileva tak gembira dengan perpindahan ini.

Jadi, Mileva bersama dengan dua orang anak mereka terus menetap di Switzerland. Tambah lagi, Mileva sudah tak gembira lagi dengan perkahwinan mereka. Mileva tertekan kerana tiada pencapaian dalam karier sebagai ahli fizik. Mileva juga tertekan dengan sikap suaminya.

Akhirnya, Einstein bercerai dengan isterinya. Tetapi Einstein masih lagi menampung kewangan isteri dan anak-anaknya dari jauh. Sekali-sekala Einstein akan menziarahi anak-anaknya di Switzerland.

Di Berlin, Einstein kesunyian lalu dia rajin menziarah bapa saudaranya, Rudolf Einstein. Di sini, Einstein rapat semula dengan sepupunya Elsa Einstein. Mereka banyak menghabiskan masa bersama. Lama-kelamaan, Elsa menjadi orang penting dalam hidup Einstein lalu mereka berkahwin pada tahun 1919 M.

Di Berlin ini, Einstien menumpukan kajiannya dalam subjek graviti yang dah dimulakan sejak berada di Switzerland. Selama 8 tahun dalam kajian ini, akhirnya Einstein berkesimpulan bahawa ruang dapat diherot dengan kehadiran jirim. Herotan ruang inilah yang menghasilkan graviti.

Einstein namakan idea ini sebagai ‘Teorei Kerelatifan Am’ (General Theory of Relativity) dan diterbitkan pada tahun 1916 M. Idea ini juga dapat menerangkan bagaimana cahaya dapat membengkok dengan kehadiran graviti. Juga dapat menjelaskan perkembangan dan permulaan alam semesta.

Selesai kajian ini, Einstein menumpukan kajian untuk mencari apa yang dia panggil sebagai teori kesatuan medan (unified field theory) iaitu teori yang dapat menjelaskan segala hukum dan daya di alam ini.

Einstein dan Krisis Perang

Perang Dunia Pertama meletus pada tahun 1914 M. Einstein dengan beberapa orang saintis telah memulakan satu liga yang mempromosikan keamanan, keadilan dan toleransi.

Setelah Perang Dunia tamat, gerakan anti-semitism berleluasa di Jerman. Masa itu, ramai orang salahkan Yahudi yang menjadi punca kekalahan Jerman ketika Perang Dunia Pertama. Inflasi dan kejatuhan ekonomi di Jerman pun Yahudi dipersalahkan. Teori Einstein pernah dicerca dengan label ‘fizik Yahudi’.

Chaim Weizmann, profesor kimia meminta bantuan Einstein untuk membangunkan Hebrew University di Palestin. Einstein temankan Weizmann ke Amerika Syarikat. Einstein agak popular. Masa dia sampai ke sana, ramai berkerumun nak temu duga.

Einstein dijemput ke White House berjumpa dengan presiden, Franklin Roosevelt. Einstein juga mendapat tawaran untuk mengajar di Columbia University. Kehadiran Einstein mampu menaikkan dana untuk penubuhan Hebrew University.

Einstein pergi ke Jepun selepas itu. Di Jepun, Einstein dapat berita yang dia telah memenangi Nobel Prize. Anugerah itu diberikan kerana penjelasan Einstein tentang kesan fotoelektrik yang telah mengukuhkan penemuan Max Planck berkenaan konsep mekanik kuantum. Einstein juga telah membentuk konsep zarah cahaya yang dia panggil sebagai ‘foton’.

Anti-semitism semakin meruncing di Jerman. Kebencian merata-rata. Yahudi ditindas. Pada tahun 1933 M, Einstein berpindah ke Amerika Syarikat dan menjadi profesor di Princeton University. Elsa meninggal dunia pada tahun 1936 M. Einstein bersedih dengan pemergian itu. Kemudian, Einstein jadi warganegara di sana pada tahun 1940 M.

Pada tahun 1939 M, Einstein dapat berita yang dipercayai Hitler tengah nak buat bom atom. Einstein tak dapat fikirkan cara lain untuk hentikan Hitler melainkan dengan kuasa ketenteraan juga. Einstein tak banyak cerita. Dia terus tulis surat kepada presiden untuk mula buat bom atom juga yang bermotif untuk menghalang Hitler.

Dalam surat itu Einstein jelaskan macam mana bom atom dapat dihasilkan. Kemudian, Presiden Roosevelt mula kumpulkan para saintis untuk mula projek tersebut yang dipanggil sebagai Projek Manhattan.

Jerman tewas pada tahun 1945 M. Jepun mula mengalah apabila bom atom digugurkan di Hiroshima dan Nagasaki. Berita beratus ribu kematian akibat bom atom tersebut membuatkan Einstein rasa sangat sedih dan menyesal.

Kalau dia tahu bom atom mampu mengorbankan manusia seramai ini, Einstein tidak akan minta projek bom atom dilaksanakan. Einstein pun tak akan beritahu macam mana nak hasilkan bom atom kepada presiden.

Einstein tak boleh terima yang dia menjadi antara punca penciptaan bom atom tersebut. Einstein terus percaya yang dia bukanlah bertanggungjawab secara langsung ke atas penciptaan senjata yang berkuasa itu. Peristiwa Hiroshima dan Nagasaki terus menghantui Einstein.

Pemergian Seorang Legenda

Einstein terus aktif dalam kajian saintifik. Penghujung hayatnya, Einstein banyak habiskan masa untuk mencari kepastian realiti dunia kuantum. Walaupun Einstein antara pelopor yang bangunkan mekanik kuantum, dia merupakan antara orang yang tidak menyukai realiti mekanik kuantum selain Max Planck dan Erwin Schdrodinger.

Realiti dunia kuantum ditafsirkan sebagai dunia kebarangkalian dan tidak pasti. Einstein tak terima hukum yang hanya dapat berikan kebarangkalian, bukan kepastian. Einstein nak buktikan yang dunia kuantum adalah dunia deterministik.

Kata-kata Einstein yang paling popular dalam hal ini ialah, “God does not play dice.”

Kata-kata ini menjelaskan, Tuhan tidak bermain dadu dalam menentukan nasib alam. Pasti ada hukum tetap disebaliknya.

Untuk membuang rasa bersalah atas penciptaan bom atom, Einstein berkempen pengharaman penggunaan bom atom dan senjata nuklear. Einstein mahu memastikan tiada lagi Perang Dunia berlaku.

Kawan Einstein, Chaim Weizmann yang pernah meminta bantuan Einstein untuk menubuhkan University of Hebrew telah menjadi Presiden Israel yang pertama pada tahun 1949 M sehinggalah dia meninggal dunia pada tahun 1952 M.

Setelah Weizmann meninggal dunia, Einstein pernah ditawarkan mengisi kekosongan sebagai presiden tetapi Einstein menolak. Sesetengah rakyat Israel percaya kalau Einstein menjadi presiden, Israel akan dikenali di serata dunia.

Ketika umurnya 73 tahun, Einstein banyak bersedih. Dia masih merindukan Elsa dan bimbangkan kesihatan anak tirinya, Margot. Tambah lagi, Einstein juga turut bersedih dengan kejatuhan moral yang berlaku dalam kalangan masyarakat.

Einstein mula-mula sakit bahagian perut dan jantung. Einstein menolak sebarang pembedahan sebab dia dah terlalu tua. Tetapi Einstein bersetuju untuk pergi ke Princeton Hospital.

Sewaktu terlantar di hospital, Einstein tak mahu buat anak-anaknya risau dan selalu cakap yang dia dah bertambah sihat. Einstein pernah meminta supaya dibawakan kertas kerja matematiknya untuk ditambah-tambah.

Pada awal pagi 18 April 1955, Einstein mula menggumam (mumbling) sebelum meninggal dunia pada waktu petang. Jururawat tak tak tahu kata-kata terakhir Einstein sebab disebut dalam bahasa Jerman.

Einstein tak mahu kematiannya diadakan majlis kenduri ataupun didirikan makam. Einstein mahu tubuhnya dibakar dan abunya dilupuskan secara rahsia. Einstein percaya hasil kajiannya lebih penting untuk dijadikan peringatan. Dia tak mahu tubuhnya menjadi perhatian dunia.

Einstein benarkan otaknya diambil. Pernah berlaku peristiwa yang otaknya dicuri. Otak Einstein mendapat perhatian untuk mengkaji ke-genius-an Einstein.

Einstein memegang agama yang dibawa oleh Spinoza dan dia gambarkan Tuhannya sebagai ‘The Old Gentleman’.


Pencemaran Udara Bantu Tingkatkan Kadar Kematian Covid-19?

Usah terkejut sekiranya kadar kem4tian yang tinggi Covid-19 di kebanyakan negara disumbang oleh pencemaran udara. Dapatan ini dibuat oleh Dr Yaron Ogen, seorang saintis geo dari Martin Luther University of Halle-Wittenberg selepas meneliti data satelit yang menjejak kehadiran nitrogen dioksida dalam udara. Nitrogen dioksida merupakan bahan pencemar udara yang boleh mengakibatkan masalah kesihatan pernafasan.

Dr Ogen kemudiannya membandingkan tempat-tempat yang mempunyai tahap nitrogen dioksida yang tinggi yang direkodkan oleh satelit Agensi Angkasa Lepas Eropah (ESA) pada Januari dan Februari dengan tempat-tempat yang merekodkan bilangan kem4tian Covid-19.

Dr Ogen berkata, “Memandangkan Covid-19 memberi kesan kepada aliran pernafasan, jadi munasabah untuk membuat tekaan wujud hubungan antara pencemaran udara dengan bilangan kem4tian akibat Covid-19.”

Selain memeriksa tahap nitrogen dioksida di kawasan berkenaan, beliau turut melihat kadar aliran udara menegak yang wujud di kawasan-kawasan berkenaan. Tempat-tempat di mana udara bergerak di sekitar cenderung mempunyai masalah pencemaran udara berikutan bahan pencemar sentiasa dekat dengan bumi dan diserap melalui pernafasan oleh penduduk tempatan.

Justeru, Dr Ogen menyimpulkan kawasan-kawasan yang mengalami kadar kem4tian akibat Covid-19 yang tinggi disebabkan oleh tahap nitrogen oksida yang tinggi dan pergerakan udara menegak yang sedikit. Tambahnya lagi, kawasan seperti utara Itali, wilayah Hubei, China dan kawasan sekitar Madrid mempunyai satu persamaan iaitu dikelilingi kawasan pergunungan.

Kawasan sebegini dilihat mempunyai kadar kem4tian Covid-19 yang tinggi berikutan keadaan udara yang stabil dan tahap pencemaran di kawasan-kawasan itu tinggi. Namun, kertas penyelidikan Dr Ogen bukan satu-satunya kertas penyelidikan yang menyentuh kaitan antara pencemaran udara dengan Covid-19.

Penyelidik-penyelidik Universiti Harvard mendapati peningkatan bahan pencemar yang halus walaupun sedikit selama bertahun-tahun sebelum pandemik Covid-19 bermula boleh mengakibatkan peningkatan kadar kem4tian sebanyak 15%.

Salah seorang penyelidik, Dr Xiao Wu berkata, “Covid-19 berkemungkinan akan menjadi sebahagian daripada kehidupan kita untuk masa yang panjang di sebalik harapan untuk mendapatkan vaksin dan kaedah rawatan yang berkesan.

Disebabkan ini, kita harus memikirkan kaedah-kaedah tambahan untuk melindungi diri kita daripada pendedahan pencemaran bagi mengurangkan kadar kem4tian Covid-19.”

Walaupun sesetengah pihak menyifatkan kesimpulan yang dibuat terlalu awal, sesetengah penyelidik menggunakan bukti yang terkumpul untuk memberi amaran kepada negara-negara yang mempunyai kadar pencemaran udara yang tinggi untuk mengambil langkah-langkah pencegahan tambahan.

Ironinya, perintah berkurung atau Perintah Kawalan Pergerakan (PKP) yang dilaksanakan di seluruh dunia berjaya menurunkan kadar pencemaran udara termasuk bahan pencemar halus dan nitrogen dioksida. Bagi Profesor Alasdair Lewis dari Universiti York, sebarang penambahbaikan kualiti udara dilihat memberi manfaat kesihatan yang sebenar kepada manusia termasuk meningkatkan peluang melawan Covid-19.

RUJUKAN:

Wyatt, Tim. (2020). Coronavirus: Areas with worse air pollution have ‘significantly higher’ death rates, study shows. The Independent. https://www.independent.co.uk/news/science/coronavirus-death-rate-air-pollution-study-cases-a9474786.html


Baru Empat Hari, ‘Air Force: Selagi Bernyawa’ Sudah Mencecah 8 Juta

Demikian hari Mat Kilau mencetuskan fenomena sangat luar biasa, dengan orang ramai berpusu-pusu membanjiri pawagam. Ada yang tonton berkali-kali, siap mengulas dengan penarafan (rating) peribadi secara jujur.

Ramai yang suka. Ada yang kurang suka. Siap ada ahli politik yang bangang mengheηtαm, secara tidak langsung menjadi bahan promosi percuma. Nampaknya fenomena ini berterusan, kali ini dengan sentuhan Zulkarnain Azhar dan Frank See yang mengarah filem Air Force: Selagi Bernyαwα.

Tidak boleh dinafikan bahawa ini mungkin zaman filem-filem patriotik. Mana tidaknya – filem-filem yang biasanya laku pun nampak hambar. Ambil contoh Thor: Love and Thunder dan The Batman misalnya. Kedua-dua filem ini mempunyai belanja sekitar AS$200+ juta.

Namun pulangannya tidak sampai AS$800 juta. Untuk filem Hollywood sebegini mahal, pencapaian ini menguntungkan… tetapi tidak melepasi sasaran, kerana paras balik modal selalunya dalam lingkungan AS$550 juta (kena ambil kira kos pemasaran dan bahagian diambil pawagam).

Jika kalian meminati cerita-cerita perjuαηgαη, kami menjemput kalian beli buku MALAYA 1941.  Pada tahun 1940, pαηglima-pαηglima perαηg Jepun harus mencapai kata sepakat. Mereka hanya mempunyai dua pilihan iaitu – Hokushin-ron (Jalan ke Utara) atau Nanshin-ron (Jalan ke Selatan). Dua pilihan ini diperluaskan buku ini dengan pelbagai ciri-ciri dan perkembangan serta tindak balasnya. Link pembelian: https://bit.ly/3e5DoOn

Walau bagaimanapun, tengok prestasi Top Gυη: Maverick yang betul-betul mengejutkan. Belanja AS$170 juta. Kutipan pawagam AS$1.42 bilion. Ini baru kiranya berjaya kualiti A+. Filem ini berjaya bukan saja-saja. Jalan ceritanya kemas tanpa memυsυhi mana-mana negara. Kaedah penceritaan pun sedap, menunggang falsafah “man makes the machine” sepertimana dibuat Ford vs Ferrari pada tahun 2019.

Dan paling utama sekali, Top Gυη: Maverick membawa sepanduk patriotisme yang sudah lama hilang daripada pawagam Amerika Syarikat. Lebih kurang begitu juga dengan pawagam Malaysia. Malah pawagam sedunia seolah-olah dalam kejatuhan, dengan karya seni teruk diαηcαm COVID-19. Lama orang tidak pergi tengok wayang – sekali dapat filem-filem macam Mat Kilau dan Air Force, memang tidak lepas peluang.

Masih Terlalu Awal – Tetapi Bibit Fenomenanya Ada

Sudah pasti pencapaian RM8 juta ini belum boleh dianggap berjaya. Mat Kilau sendiri perlu RM23 juta untuk ‘balik modal’. Namun tulisan ini tidak ingin merendahkan mana-mana filem pada dasar pencapaian pawagam semata-mata. Pertama sekali, filem Air Force membawa imej Malaysia ke persada dunia. Buat masa ini, Brunei dan Singapura sudah menjadi destinasi tayangan. Tetapi tidak lama lagi, filem ini akan ditayang di Korea Selatan, Jepun dan Taiwan (Emira, 2022).

Bukan senang untuk bawa karya tempatan ke penonton luar. Kualiti mesti mantap, kerana penonton luar sudah biasa dengan piawaian antarabangsa. Dan mereka juga lebih bebas mengkritik tanpa perlu mengambil kira sentimen tempatan. Maka di sini semua boleh nampak kepentingan nilai identiti dalam karya perfileman.

Jika berjaya, banyak lagi filem-filem tempatan boleh masuk dalam pasaran antarabangsa. Kalau tidak percaya, cuba tengok macam mana filem-filem Korea Selatan boleh mencαbαr kedaulatan Hollywood. Sampai ada filem memenangi Academy Awards sebagai “Best Picture” siap… bukan setakat “Best Foreign Picture”. Filem membawa budaya kenegaraan ke seluruh dunia. Sikap ala kadar dalam dunia perfileman tentu sekali merugikan wang… dan peluang identiti.

Benar, masih terlalu awal untuk menokhtahkan apa-apa benda bagi pihak Air Force: Selagi Bernyαwα. Kena faham satu benda: usahanya jelas ada. Ini bukan macam Arsenal yang entah angin apa boleh duduk di puncak. Kebolehan Arsenal semua tahu macam gajah panjat pokok. Entah macam mana boleh naik ke atas, tetapi semua tahu akan jatuh juga. Namun Air Force: Selagi Bernyαwα sekarang membawa arus ke-Malaysia-an yang sememangnya kelainan dalam pasaran antarabangsa. Dan sekarang pihak luar negara sebenarnya mendahagakan kelainan. Amerika Syarikat misalnya tidak lagi mempedulikan halangan bahasa untuk menonton sesuatu karya.

Mereka selamba melayan siri televisyen “DARK” yang berbahasa Jerman. Kerana “DARK” membawa kualiti penceritaan tidak melampau kalau cakap siri televisyen terbaik yang bermain dengan tali masa (Gennis, 2020). Kualiti jika kena pada cara pasti akan mengangkat karya.

Kami menulis ikut semangat untuk bantu orang ramai dapatkan ilmu secara percuma. Sebab itu kami enggan buat konsep langganan artikel (subscription). Tetapi kami mohon jasa baik kalian untuk beli buku kami. Dengan pembelian buku, kalian sedang membantu kami teruskan semangat ini sampai bila-bila. Link pembelian: https://shopee.com.my/thepatriotsasia

RUJUKAN:

Emira, N. (2022, Ogos 29). Empat hari tayangan, Air Force The Movie raih RM8 juta kutipan. Kosmo.

Gennis, S. (2020, Jun 28). Dark Timeline: The Netflix Show Explained. TV Guide.


Fondasi Aqidah, Feqh & Tasawuf

Nas & Syarah dari Hadis Jibril melengkapkan persoalan asas agama:

وَ قَالَ : يَا مُحَمَّدُ أَخْبِرْنِيْ عَنِ الإِسْلاَمِ, فَقَالَ رَسُوْلُ اللهِ صَلَّى اللهُ عَلَيْهِ وَسَلَّم : اَلإِسْلاَمُ أَنْ تَشْهَدَ أَنْ لاَإِ لَهَ إِلاَّ اللهُ وَ أَنَّ مُحَمَّدًا رَسُوْلُ اللهِ, وَتُقِيْمُ الصَّلاَةَ, وَتُؤْتِيَ الزَّكَاةَ, وَتَصُوْمَ رَمَضَانَ, وَتَحُجَّ الْبَيْتَ إِنِ اسْتَطَعْتَ إِلَيْهِ سَبِيْلاً. قَالَ : صَدَقْتُ. فَعَجِبْنَا لَهُ يَسْئَلُهُ وَيُصَدِّقُهُ. قَالَ : فَأَخْبِرْنِيْ عَنِ الإِيْمَانِ, قَالَ : أَنْ بِاللهِ, وَمَلاَئِكَتِهِ, وَكُتُبِهِ, وَرُسُلِهِ, وَالْيَوْمِ الآخِرِ, وَ تُؤْمِنَ بِالْقَدْرِ خَيْرِهِ وَ شَرِّهِ. قَالَ : صَدَقْتَ. قَالَ : فَأَخْبِرْنِيْ عَنِ الإِحْسَانِ, قَالَ : أَنْ تَعْبُدَ اللهَ كَأَنَّكَ تَرَاهُ فَإِنْ لَمْ تَكُنْ تَرَاهُ فَإِنَّهُ يَرَاكَ

Hai, Muhammad! Beritahukan kepadaku tentang Islam.”

Rasulullah Shallallahu ‘alaihi wa sallam menjawab,”Islam adalah, engkau bersaksi tidak ada yang berhak diibadahi dengan benar melainkan hanya Allah, dan sesungguhnya Muhammad adalah Rasul Allah; menegakkan shalat; menunaikan zakat; berpuasa di bulan Ramadhan, dan engkau menunaikan haji ke Baitullah, jika engkau telah mampu melakukannya,” lelaki itu berkata,”Engkau benar,” maka kami heran, ia yang bertanya ia pula yang membenarkannya.

Kemudian ia bertanya lagi: “Beritahukan kepadaku tentang Iman”.

Nabi menjawab,”Iman adalah, engkau beriman kepada Allah; malaikatNya; kitab-kitabNya; para RasulNya; hari Akhir, dan beriman kepada takdir Allah yang baik dan yang buruk,” ia berkata, “Engkau benar.”

Dia bertanya lagi: “Beritahukan kepadaku tentang ihsan”.

Nabi Shallallahu ‘alaihi wa sallam menjawab,”Hendaklah engkau beribadah kepada Allah seakan-akan engkau melihatNya. Kalaupun engkau tidak melihatNya, sesungguhnya Dia melihatmu.

(HR Bukhari)

Berkata Syeikh Najmuddin al-Kubrawi:

“Syariat seperti kapal, Tarekat seperti lautan dan Hakikat itu seperti mutiara. Sesiapa yang mahukan mutiara itu, dia (mesti) menaiki kapal, kemudian belayar mengharungi lautan itu. Kemudian baharulah dia sampai kepada mutiara tersebut. Sesiapa yang meninggalkan urutan (perjalanan) ini maka dia tidak akan sampai ke mutiara itu.”

Ibnu Ajibah dalam kitab إيقاظ الهمام في شرح الحكام ada menjelaskan:

Pembahagian amalan ialah
1. Syariat
2. Tarekat
3. Hakikat

Disebut juga
1. Islam
2. Iman
3. Ihsan

Disebut juga
1. Ibadah
2. Ubudiyyah
3. Hurriyyah

Disebut juga
1. Amal ahli permulaan
2. Amal ahli pertengahan
3. Amal ahli pengakhiran

Disebut juga
1. Untuk menyembah (Allah ﷻ)
2. Untuk meyakini (Allah ﷻ)
3. Untuk menyaksikan (Allah ﷻ)

Disebut juga
1. Syariat menyempurnakan Zahir
2. Tarekat menyempurnakan Jiwa
3. Hakikat menyempurnakan Sirr

Penyempurnaan amal luaran itu melalui
1. Taubat
2. Takwa
3. Istiqamah

Penyempurnaan amal hati itu melalui
1. Ikhlas
2. Sidq (membenarkan)
3. Thama’ninah ( tenang)

Penyempurnaan rahsia sirr itu melalui
1. Musyahadah
2. Muraqabah
3. Makrifah

Islam – Feqh – Syara’

Aktualisasi kepada Rukun Islam iaitu
Mengucapkan dua kalimah syahadah
Menunaikan solat fardu lima waktu
Berpuasa pada bulan Ramadan
Membayar zakat – Zakat fitrah, Zakat harta
Mengerjakan Haji bagi mereka yang mampu

Rasulullah ﷺ bersabda, “Sesiapa di antara kamu yang hidup sesudahku, akan melihat perselisihan yang besar” (HR Tirmizi)

Perbalahan pendapat dimuktamadkan oleh manhaj 4 Imam. Selepas melewati period perdebatan hukum-hakam, majoriti ulama’ bersepakat pada 4 mazhab fiqh, iaitu:
1. Imam Abu Hanifah (80 – 150 hijrah)
2. Imam Malik Bin Anas (93 – 179 hijrah)
3. Imam Muhammad Bin Idris as-Syafi’e (150 – 204 hijrah)
4. Imam Ahmad Bin Hanbal (164 – 241 hijrah)

Rasulullah ﷺ bersabda, “Sebaik-baik manusia ialah yang berada di kurun aku, kemudian mereka yang selepas kurun itu, kemudian mereka yang mengiringi kurun itu pula.” (HR Bukhari & Muslim)

Keempat-empat Imam Mazhab merupakan Salafussoleh yang berada di kurun diisyaratkan Nabi ﷺ. Kaedah mengatakan ‘Kita hidup dengan manhaj Nabi ﷺ, bukannya di zaman Nabi ﷺ’. Oleh itu wajiblah setiap umat Islam untuk bermazhab.

Asy-Syahid Dr. Ramadhan al-Buti di dalam risalahnya berjudul ‘Tidak Bermazhab – Bidaah Paling Besar Yang Mengancam Syariah Islam’, ada menegaskan:
Proses mengeluarkan hukum agama seperti profesion perubatan. Sekiranya seorang anak kecil sakit tenat, apakah ibu bapanya itu akan sekadar merujuk kepada buku-buku untuk mencari jalan penyembuhan yang sempurna atau wajar bagi ibu bapanya merujuk kepada medical practitioner yang pakar dan terlatih? Jelas sekali bagi seseorang yang waras, pasti mengambil pilihan kedua.

Berkata Imam Al-Syafii, sebagaimana disebutkan oleh Al-Khatib Al-Baghdadi dalam kitab Al-Faqih wa Al-Mutafaqqih [1/59]:

“Tidak halal bagi seseorang berfatwa di dalam agama Allah kecuali seseorang yang menguasai Kitab Allah; nasikh dan mansukhnya, muhkam dan mutasyabihnya, takwilnya dan tanzilnya, makki dan madaninya, dan apa yang dimaksudkan dengannya. Setelah itu, ia juga wajib menguasai hadis Rasulullah Saw, [hadis] nasikh dan mansukhnya, dan ia menguasai hadis sepertimana ia menguasai Al-Qurán.

Ia juga mesti menguasai ilmu bahasa, menguasai syair-syair Arab yang diperlukan dalam [memahami Al-qurán dan sunnah], dan menggunakan ilmu ini dengan penuh keinsafan. Setelah itu, ia juga mesti mengetahui ikhtilaf para ulama dari berbagai negeri, ia juga harus memiliki tajam pemikiran. Apabila orang itu seperti ini, maka dipersilakan untuk berbicara dan berfatwa di dalam perkara halal dan haram. Jika tidak seperti itu, maka tidak boleh baginya berfatwa.”

Imam Ghazali mewasiatkan supaya menyemai sikap keterbukaan, toleransi dan bersangka baik di kalangan pengikut mazhab. Imam Ghazali tidak menyukai persaingan, sikap menunjuk-nunjuk antara sesama mazhab, malah secara tegas menolak ketaksuban terhadap sesuatu mazhab. Biarpun menuruti salah satu mazhab yang muktabar itu adalah suatu yang dituntut ke atas umat Islam bagi mengelak salahfaham memahami nas agama, dalam masa sama perlulah jua mengelak daripada jatuh ke dalam perangkap pemikiran yang merasakan mazhabnya lebih unggul daripada mazhab yang lain. Selagi wasiat ini dipegang, selagi itulah kehormatan dan toleransi ummah terjamin.

Abu Nua’im, di dalam Hilyatul Awliya’ daripada Abdullah Bin Abdul Hakam katanya, aku pernah mendengar Imam Malik Bin Anas berkata:

“Harun ar-Rasyid pernah berbincang denganku untuk menggantung kitab Muwatta’ di Kaabah dan memaksa masyarakat menerima isi kandungannya. Maka aku membantah agar jangan melakukan sebegini. Sesungguhnya para Sahabat Rasulullah ﷺ telah berselisih pendapat dan mereka bertebaran di merata negeri dan setiap mereka adalah benar. Maka Harun ar-Rasyid menjawab, semoga Allah memberi taufiq kepadamu, wahai Abi Abdillah.”

4 mazhab Imam menyerupai 4 bucu Kaabah,
Dari arah mana pun solat dihadapkan wajah
Sujud rukuknya masih diterima Allah ﷻ

Iman – Akidah – Tauhid

Aktualisasi kepada Rukun Iman iaitu
Percaya kepada Allah
Percaya kepada Nabi-Nabi dan Rasul-Rasul
Percaya kepada Malaikat-Malaikat
Percaya kepada Kitab-Kitab,
Percaya kepada Hari Akhirat,
Percaya kepada Qada’ dan Qadar

Rasulullah sallallahu ‘alaihi wasallam bersabda: “Ketahuilah, sesungguhnya orang-orang sebelum kamu dari ahli kitab telah berpecah belah menjadi 72 golongan. Dan sesungguhnya agama ini (Islam) akan berpecah-belah menjadi 73 golongan, 72 golongan tempatnya di dalam neraka dan satu golongan di dalam syurga, iaitu al-Jama’ah.”
Dalam riwayat yang lain disebutkan; “(Iaitu) yang aku dan para sahabatku meniti di atasnya.”
(HR at-Tirmizi)

Berdasarkan hadis ini maka para ilmuwan Islam membuat kesimpulan bahawa mereka yang mengikut sunnah Nabi iaitu pegangannya dan para sahabatnya maka mereka dikenali sebagai Ahl al-Sunnah Wa al-Jama`ah, dan golongan inilah yang terselamat dari kekufuran dan api neraka.

Al-Imam al-Mufti Sheikh Sayyid Abdurrahman bin Muhammad bin Husain bin Umar Ba`alawi membuat kesimpulan tersebut:

1. Syiah berpecah kepada 22 aliran
2. Khawarij berpecah kepada 20 aliran
3. Muktazilah kepada 20 aliran
4. Murjiah kepada 5 aliran
5. Najjariah kepada 3 aliran
6. Al-Jabbariah 1
7. Al-Musyabbihah 1

Oleh itu jelaslah, kalau ditambah satu aliran lagi dengan fahaman Ahl al-Sunnah Wa al-Jama`ah, maka cukuplah menjadi 73 firqah sebagaimana yang diterangkan oleh Nabi Muhammad ﷺ.

Berkata Ghousul Azam, Syeikh Abdul Qadir Jailani:
“Terdapat 73 golongan seperti yang diberitakan oleh Sayyidina Rasulullah ﷺ , dan Ahlul Sunnah Wal Jamaah ialah golongan yang benar.”

Pada abad ke-4 hijrah, berleluasalah firqah-firqah sesat akibat pengaruh falsafah greek & tafsiran yang menyeleweng. Konsep ketuhanan yang ditokok tambah semakin parah. Oleh itu, sistem akidah yang jelas dibukukan bagi menebas kesesatan. Akidah bermakna ikatan. Dalam konteks ini, ia merujuk ikatan solid iman bagi mengelakkan diri dari dipesongkan fahaman menyimpang. Ketika inilah muncul Imam Abu Hasan al-Asha’ari dan Imam Abu Mansur al-Maturudi yang memaktubkan pegangan tauhid Salafussoleh terdahulu dan mengemaskannya melalui ilmu Kalam.

Tersusunlah akidah al-Asya’irah dan al-Maturidiah daripada Sunnah Rasulullah ﷺ dan Sahabat.

alHafiz Muhammad Murtaza az-Zabadi menulis:
“Al-Imam al’Izz ibn Abd as-Salam mengemukakan bahawa aqidah Asy’airah disepakati oleh kalangan pengikut mazhab Syafi’I, Maliki, Hanafi dan orang-orang utama dari para pengikut mazhab Hanbali (Fudala’ al-Hanabilah)”

Sultan Muhammad al-Fateh berakidah Ahlul Sunnah Wal Jamaah dan bermazhab Hanafi. Baginda adalah murid Syeikh Syamsuddin al-Wali dari Tarekat Naqsyabandiah. Rasulullah ﷺpernah bersabda: “Konstantinopel pasti akan ditakluk, maka sebaik-baik pemimpin adalah pemimpin yang berhasil menakluknya dan sebaik-baik angkatan tentera adalah angkatan tentera tersebut ” (HR Thabarani). Prophecy hadis ini direalisasikan oleh Sultan Muhammad al-Fatih. Salah satu senjata terpenting yang tertancap kuat dalam keyakinannya adalah kekuatan tawassul. Karena itu, sebelum turun ke medan perang beliau sering bertawassul dengan Rasulullah ﷺ dalam berdoa. Pada 1453 masihi, berkat mahabbah Rasulullah ﷺ dan mujahadah, dikalahkanlah Rom Byzantin di tangan baginda.

Sultan Salahuddin al-Ayubi juga berakidah Ahlul Sunnah Wal Jamaah dan bermazhab Syafi’e. Baginda menghafaz al-Quran dan kitab at-Tanbih dalam fiqh Syafi’e serta sering menghafiri majlis-majlis ulama Hadis. Al-Imam Muhammad ibn Hibatillah al-Barmaki merumuskan risalah akidah dalam nazam berjudul Aqidah as-Salahiyyah. Risalah ini di memuatkan penegasan bahawa Allah ta`ala Maha Suci dari jisim, sifat-sifat jisim dan Maha Suci dari arah dan tempat. Nazam akidah Ahlul Sunnah Wal Jamaah ini pula diperintahkan oleh Sultan Salahuddin al-Ayubi untuk dikumandangkan dari atas menara masjid sebelum solat subuh di Mesir, Mekah, Madinah dan di seluruh wilayah Syam. Pada hari jumaat 583 Hijrah, berkat akidah yang salim, Baitulmaqdis berjaya dibebaskan daripada tentera Salib.

Akidah sahih Ahlul Sunnah Wal Jamaah dua Sultan soleh ini menjemput bantuan Allah ﷻ.

Ihsan – Tasawuf – Akhlak

Aktualisasi kepada darjat Musyahadah & Muraqabah yang menghadirkan Makrifatullah.

Tazkiyatun Nafs. Iaitu latihan mengosongkan hati daripada selain Allah. Membersihkan jiwa daripada sifat-sifat tercela. Mujahadah diri daripada gemarkan maksiat kepada gemarkan ibadat. Daripada akhlak buruk kepada akhlak mulia.

Musyahadah ialah “Hendaklah engkau beribadah kepada Allah seakan-akan engkau melihatNya.”

Berasal dari kalimat شهد . Iaitu menyaksikan. Menyaksikan bukan dengan mata di muka, tetapi dengan ‘mata’ di hati. Sentiasa menyedari wujud Allah ﷻ dalam gerak & diam. Melihat tajalli Allah ﷻ dalam sendiri & ramai. Mata memandang alam, hati menyaksikan Qudrah dan Iradah Allah ﷻ. لا حول ولا قوة إلا بالله.

Muraqabah ialah “Kalaupun engkau tidak melihat-Nya, sesungguhnya Dia melihatmu.”

Jalan Muraqabah mendekatkan diri kepada Allah ﷻ mengandungi:
1. Ahkam: menjaga perintah & larangan-Nya.
2. Ahwal: berakhlak mulia
3. Asrar: memelihara kesucian hati.

Ilmu Aqidah dipeolopori Ahli Kalam, Ilmu Feqh dipelopori Ahli Fuqaha’ dan Ilmu Tasawuf dipelopori Ahli Sufi. Merekalah guru tarbiyah hati. Memimpin ummah mengenal Allah

Di nusantara ini, atas faktor pengislaman melalui ulama’ sufi bermazhab Syafi’e, maka manhaj yang diaplikasi ialah kaedah Hujjatul Islam Imam Abu Hamid al-Ghazali & Junaid al-Baghdadi. Jalur ini kuat berpegang pada al-Quran dan Sunnah Rasulullah. Kitab seperti Bidayatul Hidayah, Minhaj Abidin dan Ihya’ Ulumiddin banyak mendidik ummah.

Berkata Imam al-Ghazali:
“Sesungguhnya syarat pertama tariqah iaitu membersihkan hati secara keseluruhannya daripada selain Allah ﷻ.”

Berkata Junaid al-Baghdadi:
“Setiap jalan tertutup, kecuali mereka yang sentiasa mengikuti perjalanan Rasulullah ﷺ. Sesiapa yang tidak menghafal al-Quran, tidak menulis hadis-hadis, tidak boleh dijadikan ikutan dalam bidang tasawuf ini.”

Dihidupkan ilmu tasawuf jua melalui madrasah rohani yang dinamakan Tarekat. Suatu bentuk bimbingan guru mursyid dalam menunjukkan jalan mengenal Allah ﷻ. Guru muryid pula mestilah seorang Wali Allah.

Takrif Tarekat menurut Syeikh Nawawi al-Bantani:
“Perjalanan khusus untuk para salik menuju Allah dengan melalui tahap-tahap dan meningkatkan diri dengan maqam-maqam (martabat-martabat) iaitu berjalan (safar) menuju Allah, maka hendaknya seorang musafir itu menempuh jalan yang telah ditempuh oleh kaum sufi dan melewati tahap demi tahap.”

Awliya’ sekaligus guru mursyid yang memimpin Tarekat antaranya ialah:
• Sultanul Awliya’ Syeikh Abdul Qadir Jailani
• Syeikh Ahmad Bin Ali al-Rifa’i
• Sultanul Awliya’ Syeikh Abu Hasan Ali al-Syadzil
• Mevlana Jalaludin al-Rumi
• Syeikh Mui’inuddin al-Chisti
• Al-Faqih al-Muqaddam Muhammad Bin Ali al-Ba’lawi
• Syeikh Ahmad al-Badawi
• Khawaja Shah Muhammad Bhauddin al-Naqsyaband
• Mawlana Affandi Umar al-Khalwati
• Shah Ni’matullah Wali
• Syeikh Abdullah al-Shattari
• Muhammad Bin Abdul Karim al-Sammani al-Madani
• Syeikh Ahmad Bin Idris al-Fasi
• Syeikh Muhammad Bin Ali al-Sanusi
• Syeikh Abu Hafs Umar al-Suhrawardi
• Khawaja Ahmad al-Yasavi & Syeikh Hajji Bektash Wali
• Ruzhibhan Baqli al-Syirai

Buya HAMKA mengambil Tarekat Qadiriah wa Naqsyabandiah dari Abah Anom.

“Di antara makhluk dan Khalik itu ada perjalanan yang harus kita tempuh. Inilah yang kita katakan tariqah (tarekat),” kata Buya HAMKA.

Tazkiyatun Nafs ialah seni menirmalakan hati.
Rahsia terbesar manusia tersimpan padanya.
Dengan menakluk hati, bererti siap menakluk dunia.

“Apa yang engkau takutkan? Di hatimu sendiri ada pintu rahsia menemukan Tuhan!”
-Mevlana Rumi-


Ramalan Nostradamus: Antara Keajaiban Dan Kebetulan

Apabila berlakunya suatu musibah, manusia akan bertindak balas dalam apa saja cara yang termampu dan sesuai mengikut apa yang dipercayai. Salah satu darinya adalah dengan membuat ramalan peristiwa – melalui petunjuk yang menandakan sesuatu diramal akan berlaku.

Tak banyak ramalan yang berunsur tuah atau kegembiraan dapat kita dengar dari kisah-kisah lampau, tetapi, zaman dahulu manusia yang mendapat ramalan buruk sekurang-kurangnya akan menenangkan mereka kerana dengan ramalan tersebut (walaupun tidak semuanya tepat secara logik) seseorang boleh bersedia dan menerima bahawa tragedi buruk tak dapat dielakkan, dan mereka menganggap ia berlaku sebagai sebahagian daripada perancangan yang lebih besar.

Di sepanjang perjalanan sejarah peradaban manusia, terdapat pelbagai tokoh-tokoh peramal. Dalam Islam, Nabi Muhammad S.a.w. sebagai utusan Allah adalah seorang rasul yang memberikan petunjuk-petunjuk tertentu tentang masa depan umat baginda di akhir zaman, kebanyakannya melalui hadis. Walau bagaimanapun, setelah berlakunya beberapa tragedi moden yang sinonim, satu nama ini (bukan Nabi) menjadi sebutan, bahkan lebih terkenal berbanding yang lain, iaitu Nostradamus.

Nostradamus diberi kredit atas ramalan yang kononnya telah dibuat olehbeliau terhadap puluhan episod-episod penting dalam sejarah permulaan era moden ini, antaranya ialah pendaratan manusia di bulan, kebangkitan A.dolf H, pembunu.han John F. Kennedy dan se.ran.gan 9/11 yang meru.ntuhkan menara World Trade Center di New York.

Di Internet dan media sosial, para pengikut Nostradamus, pentaksub teori konspirasi, dan politikus yang menunggang sejarah sering kali mengutip dan mengumpulkan setiap tafsiran terperinci tentang karya-karya atau petikan kata-kata tokoh tertentu yang dicampur aduk dengan sebahagian petikan yang lain lalu disebarkan agar ia diterima sebagai kebenaran walaupun hakikatnya ia adalah penipuan. Nostradamus juga tidak ketinggalan ditunggangi oleh golongan ini.

Jadi, kita akan membedah tentang siapakah sebenarnya Nostradamus dan apa yang dilakukannya. Kita juga akan melihat kembali sejauh manakah tepatnya kontroversi-kontroversi yang sedang menyelebungi di sekeliling Nostradamus yang sudah pun lama tiada di dunia ini. Ini termasuklah ramalannya mengenai se.ran.gan 11 September ke atas Amerika Syarikat.

Nostradamus adalah nama sebutan Latin untuk nama sebenarnya, Michel de Nostredame, seorang ahli perubatan dan peramal yang tinggal di Perancis pada abad ke-16. Maklumat tentang kehidupan peribadinya tidak sentiasa jelas, dan sentiasa menjadi perbahasan di kalangan pengikut dan pengkritik Nostradamus moden.

Penyelidik dan sejarawan sepakat bersetuju dengan teori yang mencadangkan bahawa Nostradamus dilahirkan pada tahun 1503 dalam sebuah keluarga pedagang bijirin yang berpendidikan dan kaya. Ini menunjukkan, dia mungkin telah menerima pendidikan dalam berbagai mata pelajaran akademik pada usia kanak-kanak lagi, termasuklah sains tradisional, matematik, bahasa (Latin, Yunani dan Ibrani) dan astrologi.

Nostradamus juga mendapat pendidikan agama yang luas. Keluarga bapanya adalah keturunan Yahudi tetapi telah memeluk agama Katolik Rom, mungkin semasa Nostradamus masih muda atau ketika sebelum dia dilahirkan. Oleh itu, dar.ah keturunan yang ada pada dirinya mendorong Nostradamus untuk mengkaji teks dari kitab-kitab Yahudi dan teks Perjanjian Baru. Sepanjang hidupnya, menurut legenda, Nostradamus tertarik pada ramalan apokaliptik (ilmu akhir zaman versi Yahudi) dalam Kitab Wahyu, serta Kabbalah, sebuah cabang mistik Yahudi.

Nostradamus keluar dari kampung halamannya pada tahun 1522 untuk mempelajari ilmu perubatan di Montpellier. Setelah menamatkan pendidikan, dia bekerja sementara sebagai profesor perubatan, sebelum secara praktikalnya bekerja sebagai doktor di seluruh selatan Perancis. Selama bertahun-tahun, dia menjadi terkenal berikutan inisiatif rawatannya terhadap pesakit wa.bak bubonic.

Semasa dilanda wa.bak, Nostradamus menggalakkan cara penjagaan kebersihan yang betul dan membangunkan ubat-ubatan yang inovatif, dia berjaya menyembuhkan beberapa pes.akit yang sedang te.nat walaupun dia sendiri kehilangan anak-anak dan isterinya yang pertama semasa wa.bak pada tahun 1538.

Pada akhir 1540-an, Nostradamus berkahwin lagi dan berpindah ke Salon, sebuah bandar Perancis berhampiran pantai Mediterranean.  Selama beberapa dekad berikutnya, dia lebih menumpukan perhatiannya untuk melakukan rumusan terhadap ramalan, terutamanya mengenai peristiwa pe.ran.g dan benc.ana pada tahun-tahun mendatang. Peringatan tentang tra.gedi sebegini membuatkan Nostradamus kian terkenal di seluruh Eropah.

Karya tentang ramalan yang paling terkenal dihasilkan Nostradamus, kini dikenali sebagai “Centuries: The Prophecies of Nostradamus”  diterbitkan secara bersiri selama beberapa tahun. Karya ini merangkumi sekitar ribuan kuatrin, atau dalam bentuk susunan teks empat baris ayat yang dikumpulkan dalam aturan kumpulan seratus.  Judul Centuries: The Prophecies of Nostradamus lebih cenderung merujuk kepada rangka struktur karya tersebut, bukan pada situasi kontemporari, jadi ia mungkin telah ditokok ditambah selepas zaman Nostradamus. Judul asalnya dalam bahasa Perancis adalah “Les Prophéties de M. Michel Nostradamvs”.

Nostradamus mengatakan bahawa dia boleh meramalkan masa depan melalui gabungan kajian ilmu astrologi dan petunjuk dari Tuhan. Dia sudah lama mengkaji hubungan yang mungkin ada antara ‘pergerakan syurgawi’ dengan kejadian-kejadian duniawi, dan dia mendakwa semangat yang berbentuk seperti malaikat membantunya memahami bagaimana elemen-elemen ini akan menampakkan diri.

Dia mendapat petunjuk melalui berbagai kaedah dan meditasi, yang secara umumnya memusatkan perhatian pada unsur api atau air, mungkin ketika berada di bawah pengaruh halusinogen ringan, seperti seseorang yang mengambil bahan dari buah pala. Semasa bermeditasi pada tengah malam, Nostradamus mendakwa, dia boleh melihat dan memahami peristiwa yang akan berlaku dalam masa terdekat dan jauh beberapa dekad mendatang

Setiap kuatrin ditulis terutamanya dalam bahasa Perancis, dengan sedikit bahasa Latin, Yunani dan Itali. Ia meramalkan peristiwa atau era tertentu. Namun catatan ini tak dinafikan agak mengelirukan, ia penuh dengan istilah-istilah dalam ayat yang berbentuk metafora dan anagram esoterik yang merangkumi beberapa tarikh atau rujukan geografi tertentu dan tulisannya tidak disusun mengikut turutan secara kronologi yang betul.

Menurut kata pengantar karya itu, sepucuk surat dari Nostradamus kepada anaknya Cesar (anak dari perkahwinan keduanya), rangkap-rangkap ayat tersebut disengajakan berbentuk mistik dan misteri. Nostradamus mengatakan bahawa dia bimbang akan dijadikan sasaran penindasan dan hasil kerjanya akan dimus.nahkan jika pihak berkuasa pada zaman itu boleh memahami ramalannya.

Menurutnya, ramalan yang diberikan kod-kod tersirat secara metafora itu hanya akan lebih difahami, atau boleh ‘dekode’ oleh manusia yang lebih maju dalam ilmu pengetahuan di masa hadapan.

Ramai orang hari ini yang percaya bahawa merekalah orang yang memiliki pengetahuan seperti itu. Mereka mengatakan bahawa jika seseorang mentafsirkan baris ayat kuatrin itu dengan betul, maka ia jelaslah bahawa beberapa ramalan Nostradamus sebenarnya telah menjadi kenyataan. Jadi, kita akan melihat bagaimana para pengkritik Nostradamus menyanggah dakwaan ini

Selama bertahun-tahun, pengikut Nostradamus telah mencatatkan ratusan kejadian di mana ia dianggap bertepatan dengan kejadian moden melalui apa yang telah digambarkannya di dalam Centuries: The Prophecies of Nostradamus. Salah satu peristiwa yang paling terkenal adalah ramalan Nostradamus mengenai kebangkitqn rejim Na.zi di bawah kuasa Si Misai Kontot (Adolf H).

Kuatrin yang menyebut tentangnya dalam terjemahan bahasa Melayu adalah seperti berikut.

(Century 2, Quatrain 24):

“Binatang buas yang kelaparan akan menyeberangi sungai,

Sebahagian besar pertem.puran adalah menentang Hister.

Ke dalam kandang besi juga yang teragung akan ditarik,

Apabila anak-anak Jerman tidak menemui apa-apa.”

Pengikut Nostradamus mendakwa bahawa nama “Hister” adalah rujukan langsung kepada Adolf H. Manakaka kuatrin yang lain merujuk kepada para pemimpin zalim yang dilahirkan di Eropah Barat oleh ibu bapa yang miskin (seperti H), dan yang lain merujuk kepada konflik Hister dengan Asia dan Afrika.

Namun, ciri-ciri skeptikal yang jelas telah mencabar ketepatan ramalan dari kuatrin ini (dan yang lain-lain) dengan merujuk kepada dua faktor utama, iaitu terdapat masalah dengan terjemahan dari bahasa Yunani lama kepada bahasa Inggeris moden, serta faktor kebetulan yang biasa.

Pada dasarnya, kebanyakan ramalan yang dicatatkan oleh Nostradamus adalah merangkumi istilah-istilah berbahasa Perancis dari abad ke-16 yang tidak jelas dan sukar difahami dengan tepat bagi kebanyakan penterjemah dan pentafsir moden. Perkataan-perkataan tertentu telah ditafsirkan dalam pelbagai cara, dan ia boleh diselewengkan dengan mudah agar kelihatan sesuai dengan peristiwa semasa.

Pada zaman Nostradamus, misalnya, “Hister” merujuk kepada wilayah geografi berhampiran sungai Danube. Para pengkritik berpendapat, Nostradamus hanyalah merujuk sama ada kepada geografi mahu pun pemerintah tetapi menggunakan nama kawasan tersebut, bukan kepada seseorang. Tetapi oleh kerana Adolph H sebenarnya dilahirkan berhampiran dengan geografi sungai Danube, ia semakin menguatkan lagi kepercayaan para pengikut Nostradamus terhadap ramalannya.

Hujah paling kuat menentang Nostradamus adalah bahawa ramalannya yang paling terkenal ini jelas adalah hasil dari kejadian kebetulan yang berlaku secara rawak dan tafsiran secara kreatif. Terdapat kira-kira seribu kuatrin yang kebanyakannya mengandungi lebih daripada satu ramalan dan semuanya (kecuali beberapa kuatrin) adalah dijelaskan dalam istilah yang amat kabur, sukar difahami dan tidak jelas.

Semua ini sudah berlaku beratus-ratus tahun yang lalu, dan ada puluhan peristiwa-peristiwa yang sama seperti kebangkitan Adolf H telah berlaku seumpamanya, maka ada kemungkinan bahawa beberapa peristiwa boleh saja disesuaikan dengan beberapa ramalan, namun ia tetap hanya berlaku secara kebetulan.

Bahkan, boleh juga kita membuat spekulasi bahawa Nostradamus mungkin telah menyatakan ramalannya hanya semata-mata kerana dia suatu perkara itu sekadar terlintas melalui fikirannya. Sebahagian besar kuatrin Nostradamus adalah merujuk kepada hal-hal kem.atian, per.ang atau benca.na alam, peristiwa yang sudah tentu pasti akan berlaku berulang kali di sepanjang sejarah manusia, dan Nostradamus amat menyedari hakikat itu.

Ianya sama seperti bagaimana seorang penulis novel seperti Helmi Effendy yang sedang berusaha mencari ilham untuk mengarang plot fiksyen untuk bab terbaru di dalam novel penulisannya, bezanya adalah seorang penulis novel memerlukan sedikit keunikan yang boleh difahami pembacanya tetapi perlulah ada ‘wow factor’ untuk menarik minat pembaca, manakala Nostradamus tak perlukan elemen-elemen unik, cukup hanya dengan meninggal seribu persoalan dengan menyusun baris ayat secara metafora yang memeningkan kepala.

Gaya penulisan Nostradamus yang penuh dengan gaya esoterik (gaya penulisan berkod yang penuh misteri) juga meningkatkan kemungkinan ia menjadi begitu terkenal. Susunan ayatnya yang banyak berkias hanyalah menonjolkan hubungan dan konflik secara umum, bukannya menjelaskan suatu peristiwa khusus dengan maklumat terperinci.

Manusia, atau suatu bangsa (mungkin negara) biasanya digambarkan menggunakan nama-nama haiwan, dan tokoh-tokoh terkenal pula disebut mengikut sifat yang ada pada dirinya. Contohnya, kuatrin tentang Adolf H di atas merujuk kepada “binatang buas yang kelaparan,” “yang teragung”, dan “kandang besi”, semua ini adalah istilah umum dengan unsur-unsur metafora.

Maka, penggunaan bahasa-bahasa kiasan yang tidak tepat ini secara tidak langsung boleh diadaptasikan bersama dengan tafsiran subjektif kerana apabila suatu perkara itu tidak memberikan makna yang tepat dan jelas, maka ia menjadi semakin mudah bagi seseorang untuk mengaitkan pengalaman sesiapa saja dalam ayat tertentu hingga dia merasakan seolah-olah dirinya telah mencapai tahap yang kononnya telah ‘merungkai’ dan memahami suatu ramalan tertentu.

Konsepnya sama seperti permainan horoskop moden. Horoskop biasanya menjelaskan ramalan tentang perkara yang sebenarnya memang akan dialami oleh semua orang secara berkala, contohnya seperti “konflik di tempat kerja,” “kebahagiaan dalam hubungan” atau “perubahan dalam hidup” , dan sebagainya.

Sebenarnya terdapat banyak kemungkinan besar bahawa segala ‘ramalan’ ini akan menjadi sesuai dengan kehidupan harian anda, sekurang-kurangnya satu kebetulan itu pasti ada.

Seterusnya, kita akan mengkaji tentang kontroversi yang lebih terkini di era moden mengenai ramalan Nostradamus, iaitu hujah-hujah mengenai kemungkinan adakah ramalannya mengenai se.ran.gan 11 September terhadap Amerika Syarikat itu adalah benar mahu pun satu kebetulan juga.

Selepas berlakunya se.ran.gan pengga.na.s terhadap Amerika Syarikat pada 11 September 2001, yang memus.nahkan menara World Trade Centre di New York, tiba-tiba timbul fenomena dan minat yang baru terhadap Nostradamus dan ramalannya.

Kebanyakan fenomena ini didorong melalui mesej-mesej bersiri yang disebarkan melalui e-mel. Satu mesej tanpa nama pengirim, yang tersebar secara meluas di seluruh Amerika Syarikat, mendakwa bahawa Nostradamus meramalkan se.ran.gan itu secara terperinci. Mesej itu turut melampirkan bersama petikan kuatrin tersebut:

“Di Kota Tuhan akan munculnya guruh yang kuat,

Dua Beradik akan dipecah belahkan oleh Kekacauan,

Ketika kubu sedang bertahan, pemimpin yang hebat akan mengalah.

Pe.ran.g besar ketiga akan bermula setelah kota agung dibakar.”

Nampaknya, “dua beradik” itu merujuk kepada menara berkembar WTC, “kubu” mungkin merujuk kepada Pentagon, “pemimpin hebat” merujuk kepada Presiden Bush dan “kota agung” merujuk kepada bandaraya New York. Nampak terlalu jelas ciri-ciri persamaannya kan? Adakah Nostradamus benar-benar telah meramalkan peristiwa 9/11?

Malangnya, hakikatnya yang sebenar adalah, sebahagian besar rangkap yang disebarkan itu bukanlah hasil kerja Nostradamus yang asli, ianya adalah penyalinan dan tokok tambah hingga ia menjadi rangkap ayat palsu yang lengkap.

Menurut Snopes, sebuah laman web yang menyediakan maklumat tentang perkara mistik dan ‘urban legend’, tiga baris pertama diambil dari sebuah karangan esei yang ditulis pada beberapa tahun yang lalu oleh Neil Marshall yang ketika itu adalah seorang pelajar di Universiti Brock di Kanada.

Neil Marshall menulis ayat tersebut pada tahun 1997 ketika dia masih lagi seorang pelajar sekolah menengah, dia menulis untuk sebuah laman web yang bertujuan untuk menjelaskan bagaimana tulisan-tulisan mistik abad ke-16 ini dapat diputarbelitkan. Menurut Marshall sendiri, hanya empat rangkap pertama yang merupakan miliknya sendiri. Manakala rangkap kelima mungkin direka oleh orang lain untuk menjadikan frasa tersebut semakin ‘dark’ dan hampir tepat dengan peristiwa 9/11.

Perkara yang hampir sama dilakukan terhadap tokoh pahlawan Melayu, Laksamana Hang Tuah, di mana, kata-katanya yang menjadi simbolik identitinya iaitu “tak akan Melayu hilang di dunia” telah ditokok tambah dengan ayat “selagi berpegang teguh kepada Islam”. Niat si pelakunya mungkin hendak menaikkan martabat bangsa dan agama tetapi matlamat tetap tidak menghalalkan cara kerana ia telah menimbulkan fitnah terhadap Hang Tuah sendiri dan membenarkan kebiasaan orang kita untuk menerima sesuatu perkara dengan bulat-bulat walaupun jelas ianya satu pembohongan.

Setakat ini, laman web Snopes telah membongkarkan sekurang-kurangnya sebanyak 30 mitos-mitos palsu yang dikaitkan dengan peristiwa 11 September.

Beberapa lagi mesej berantai melalui e-mel berkaitan Nostradamus terus disebarkan. Salah satunya adalah yang menggambarkan “burung logam” yang melanggar “dua patung tugu yang tinggi”. Penulis sendiri tertawa selepas membaca rangkap ini kerana ia tidak pernah muncul di mana-mana bab dalam Centuries: The Prophecies of Nostradamus mahupun salinan asal.

Yang lain pula ada yang menyebut “kota York,” ia adalah penemuan lain yang direka untuk kelihatan seperti ia ditulis oleh Nostradamus. mesej yang tersebar itu merangkumi frasa berikut:

“Pada tahun abad baru dan bulan sembilan,

Dari langit akan muncul Raja Kega.na.san yang hebat.

Langit akan terbakar pada suhu empat puluh lima darjah.

Api mendekati bandar baru yang agung.”

Walaupun kuatrin ini bukan karya asli Nostradamus, ia turut menyelitkan beberapa patah ayatnya. Ia menjadi satu ayat yang dimanipulasi dan disesuaikan dari dua kuatrin yang berbeza:

(Century 10, Quatrain 72):

“Tahun 1999 bulan ke-tujuh,

Untuk membangkitkan kembali raja Mongol yang agung,

Sebelum dan selepasnya, Mars memerintah dengan tuah.”

Century 6, Quatrain 97:

“Pada suhu empat puluh lima darjah langit akan terbakar,

Api sedang menghampiri bandar baru yang hebat:

Sekelip mata api yang merebak akan membesar,

Bila seseorang ingin menuntut bukti dari orang Norman.”

Ramai pengikut Nostradamus yang percaya bahawa kedua-dua kuatrin ini merujuk kepada se.ran.gan terhadap World Trade Center. Rujukan mengenai kebakaran dan kega.na.san dari langit sesuai dengan se.ran.gan udara, dan mereka berpendapat tahap suhu di bandar New York adalah sekitar 40 ° 5 ‘N latitud (kaitan paling dekat dengan “empat puluh lima” darjah). Tarikhnya juga tidak jauh berbeza.

Selain itu, beberapa kuatrin lain merujuk kepada tokoh Anti-Christ yang dikenali sebagai “Mabus”  yang kononnya akan memulakan pe.ran.g dunia. Abjad-abjad dalam perkataan Mabus boleh diubah susunannya untuk membentuk ejaan menjadi satu perkataan “Usam B”, ini menyebabkan sesetengah orang percaya yang Nostradamus telah meramalkan kemunculan Osama ben Laden.

Kajian sifat skeptikal menunjukkan bahawa seseorang yang taksub hanya akan percaya dan hanya akan memetik mana-mana baris ayat yang sesuai dengan kehendaknya, tetapi mengabaikan bahagian-bahagian yang tidak diperlukan dirinya, misalnya “raja besar Mongol”.

Selain itu, mereka berpendapat bahawa “kota baru yang hebat” adalah terjemahan yang menyimpang jauh dari frasa asli Nostradamus. Dalam bahasa Perancis asli, Nostradamus merujuk kepada “Villeneuve,” yang secara harfiahnya bermaksud “kota baru”, tetapi ia juga merupakan nama bagi sebuah kota di luar Paris.

Para pengkritik menilai persamaan Mabus dan Osama bin Laden secara kebetulan, juga terdapat banyak laporan yang menunjukkan bahawa sehingga ke hari ini pun masih ramai para pengikut (atau pentaksub) Nostradamus mendakwa bahawa Mabus yang dimaksudkan sebenarnya adalah Saddam Hussein (Mabus dieja terbalik menjadi Subam).

Walaupun begitu, semakin banyak hujah-hujah yang lebih munasabah dikeluarkan oleh para pengkritik ini, Nostradamus menjadi semakin popular daripada sebelum ini. Dalam sekelip mata selepas se.ran.gan 11 September, buku-buku Nostradamus menaiki ke puncak senarai jualan di Amazon.com, dan memenuhi rak-rak kedai buku di seluruh negara.

Penulis sendiri bukanlah seorang yang tidak mempercayai ilmu ghaib, ilmu fitan, atau ramalan tentang akhir zaman, penulis hanya menolak sikap ketaksuban yang sering mendorong umat Islam untuk melakukan penipuan sebagai justifikasi untuk menegakkan syiar agama Islam, sedangkan sebagai umat Islam yang beriman, perlulah mengikut sunnah yang dianjurkan oleh junjungan yang mulia Nabi Muhammad S.a.w. dan melipat gandakan amal ibadat di dunia.

Tidak ada bukti yang menunjukkan kita perlu berpegang secara wajib terhadap suatu hadis yang meramalkan perkara tertentu, kerana hadis merupakan salah satu cabang ilmu Islam, dan Islam menuntut kita agar menuntut ilmu dengan cara yang betul, dari sumber yang tepat, dan jangan sampai termasuk ke dalam dunia ketaksuban.

Ada banyak kes-kes penipuan yang dilakukan oleh pihak tertentu dengan menunggang nama Nabi demi mendapatkan kepentingan tertentu sama ada secara peribadi ataupun organisasi, dan kebanyakannya sentiasa berlaku di dalam ruang lingkup politik semasa, semata-mata kerana mahu mewujudkan satu justifikasi yang boleh mengekalkan kuasa mereka di dunia.

Kita sedar, Nostradamus bukan siapa-siapa, dia tidak dikurniakan kelebihan mukjizat seperti Nabi kita, tetapi sebelum menerima suatu berita, tetaplah perlu dikaji dahulu akan kesahihannya walaupun ianya merupakan hadis Nabi, kerana kita semua sudah tentu tidak mahu memfitnah utusan Allah yang kita sayangi itu.

RUJUKAN:

Karr, Rick. (27 Sept 2001). Ter.ro.rist Urban Legends: Internet Sites Spread, Debunk Myths After Te.r.ror Atta.c.ks. Snopes.


Helah Coca-Cola Hadapi Tuduhan Minuman Menggemukkan

Cuaca panas begini kalau dapat teguk Coca-Cola memang sedap yang menyegarkan. Dengan rasanya yang lazat dan sangat bergas, Coca-Cola sentiasa menjadi kegemaran ramai orang. Tapi masalahnya sekarang, kita tak boleh minum Coca-Cola terlalu kerap kerana miliki kandungan gula yang sangat tinggi. Bukan setakat itu sahaja, kalori juga lebih tinggi berbanding minuman biasa.

Kalau kita tetap berdegil untuk menikmati Coca-Cola bagai tiada lagi hari esok, bersiap sedialah untuk menjadi gemuk atau lebih teruk lagi adalah kaki bakal dipotong. Hal itu telah membuatkan ramai menyedari bahawa Coca-Cola amat berbahaya dan mula mengurangkan pengambilannya. Bagi Coca-Cola pula, perkara seumpama ini akan menjejaskan imej syarikat mereka lantas menyebabkan jualan akan jatuh mendadak.

Untuk mengatasi masalah ini, Coca-Cola telah melancarkan minuman versi diet yang dikenali sebagai Coke Zero Sugar. Tambah menarik lagi minuman baru itu tidak mengandungi sebarang gula dan kalori. Bermakna anda hentam bertin-tin Coke Zero Sugar setiap hari pun tidak akan membuatkan anda jadi gemuk. Jadi adakah Coke Zero Sugar telah menyelesaikan masalah pelanggan dan berpotensi untuk menggantikan air kosong?

Mungkin ramai terkejut kerana Coke Zero Sugar yang kita anggap begitu sihat sebenarnya miliki gula tambahan. Kalau anda perasan ketika minum Coke Zero Sugar, pasti terdapat rasa manis. Jadi dari mana rasa manis itu muncul, dari kerajaan langitkah? Jawapannya adalah Coke Zero Sugar tetap menggunakan gula tambahan seperti aspartam dan acesulfame potassium bagi memastikan rasa asli Coca-Cola tidak hilang.

Tambahan pula ada kajian yang menyatakan bahawa Coke Zero Sugar sama sahaja bahaya seperti Coca-Cola biasa. Buktinya, pada 2017 seekor tikus telah diberikan dua jenis minuman bergas iaitu bergula dan tanpa gula selama setahun. Hasil dapatan kajian itu mengatakan tikus tersebut makan lebih banyak, berat badan meningkat dan sentiasa lapar apabila menikmati kedua-dua minuman bergas tersebut.

Tapi mesti akan ada yang cakap, tikus dengan manusia sangat berbeza. Belum tentu apa yang dicuba untuk tikus berkesan kepada manusia. Dengan itu, 20 orang pemuda telah dipilih untuk menikmati minuman bergula dan tanpa gula selama sebulan. Setelah itu keputusan menunjukkan kedua-dua minuman tersebut telah meningkatkan rasa lapar kesemua pemuda. Biarpun kesan lain seperti selera makan bertambah dan peningkatan berat badan tidak kelihatan, itu sudah cukup menunjukkan minuman bergas tanpa gula sama bahaya.

Kalau nak lagi jelas sekarang ini cuba bayangkan calorie intake anda setiap hari adalah sekitar 2000 kcal. Anda patuhinya tetapi tetap mengambil minuman bergas tanpa gula dengan harapan kandungan kosong kalori itu tidak akan tidak akan mengganggu calorie intake anda. Sekali imbas nampak macam betul tapi kandungan gula tambahan yang wujud dalam minuman bergas itu tetap akan membahayakan anda. Jadi kalau anda buat gila dengan teguk bertin-tin minuman gas tanpa gula, memang tetap akan jadi gemuk.

Sekarang ini bagaimana sebab nak minum itu tak boleh dan nak minum ini pun tak boleh. Jawapannya boleh sahaja nak minum tapi pastikan diambil dalam kuantiti sedikit dan diperlukan oleh badan sahaja. Jangan sampai teguk minuman bergas tanpa gula seperti sudah bertahun tersesat di Gurun Sahara. Sebaik-baiknya minumlah air kosong dengan lebih kerap dan dalam kuantiti yang betul.

Akhir kata, jangan lupa beli buku-buku menarik yang kami sajikan untuk anda semua. Boleh beli di https://shopee.com.my/thepatriotsasia.

RUJUKAN:

Bantilan, C. (n.d). Is Coke Zero bad for you? Healthline. Dipetik daripada https://www.healthline.com/nutrition/is-coke-zero-bad-for-you

Green, D. (2018, Januari 12). I drank as much Diet Coke as I could for a week — and I saw why Coca-Cola made massive changes to the brand. Insider. Dipetik daripada https://www.businessinsider.com/why-coca-cola-made-changes-to-diet-coke-2018-1

Shmerling, R. (2021, Mac 22). Zero weight loss from zero calorie drinks? Say it ain’t so. Harvard Health Publishing. https://www.health.harvard.edu/blog/zero-weight-loss-from-zero-calorie-drinks-say-it-aint-so-2021032222204


Kenapa Amerika Syarikat Tak Claim Bulan Sebagai Tanah Jajahan?

Selepas omputih menemui jalan laut ke Timur Jauh dan Dunia Baru, deme terus rakus nak menjajah. Katanya itu adalah beban omputih sebab deme nak ajar orang Timur Jauh dan Dunia Baru hidup bertamadun. Padahal mereka cuma mahukan kekayaan hasil bumi je. Omputih pun telah lancarkan banyak peperangan dan perjanjian untuk menakluk negara lain.

Apa yang peliknya semasa sampai ke bulan, tak ada pulak deme nak claim ataupun takluk bulan sebagai tanah jajah. Sebab Amerika Syarikat adalah negara pertama yang jejakkan kaki ke bulan. Sepatutnya mereka claim je bulan sebagai tanah jajahan kerana negara lain masih belum mampu untuk kesana. Tapi Amerika Syarikat hanya pacak bendera dan ambil beberapa sampel di bulan. Lepas tu terus balik.

Persoalannya kenapa Amerika Syarikat tak claim bulan sebagai tanah jajahannya?

Semuanya bermula pada tahun 1957 apabila Soviet Union telah melancarkan satelit pertama mereka iaitu Sputnik ke angkasa lepas. Kejayaan itu memberi kegusaran kepada Pertubuhan Bangsa-Bangsa Bersatu (PBB) kerana bimbang Soviet Union akan bertindak di luar kawalan. Antaranya adalah seperti cubaan Soviet Union nak claim angkasa lepas sebagai jajahan deme.

Untuk itu, PBB telah menubuhkan satu jawatankuasa khas yang berfungsi bagi mencari titik tengah di sebalik isu penerokaan angkasa lepas. Selepas melakukan banyak kajian, PBB telah menyerahkan draf perjanjian kepada Amerika Syarikat dan Soviet Union untuk disemak.

Setahun kemudian, Amerika Syarikat, Soviet Union bersama 60 negara yang lain bersetuju untuk menandatangani Outer Space Treaty. Dalam perjanjian ini, kesemua negara tidak boleh claim kawasan-kawasan angkasa lepas sebagai tanah jajahan deme. Anehnya terma ini turut diterima oleh Amerika Syarikat dan Soviet Union.

Sebab kos nak pergi ke angkasa lepas adalah sangat mahal. Kalau ada negara nak juga claim kawasan di angkasa, siapa yang mahu menjaga sempadan? Jadi deme kena wujudkan polis ataupun tentera angkasa untuk jaga sempadan. Polis dan tentera angkasa pastinya perlukan tempat tinggal, terpaksalah deme bina pengkalan tentera. Dekat situ je dah banyak makan duit. Itu belum cerita pasal keperluan lain lagi.

Bukan itu sahaja, perjanjian ini juga dapat mengelakkan negara kuasa besar dunia meletakkan senjata di orbit. Malah aktiviti ketenteraan ataupun peperangan angkasa lepas dapat dielakkan di masa hadapan. Maka kesemua negara di dunia boleh pergi ke angkasa lepas tanpa apa-apa halangan. Negara-negara kuasa besar juga tidak berhak menghalang negara lain menerokai angkasa lepas.

Boleh ke kuasa besar dunia macam Amerika Syarikat dan Soviet Union patuhi perjanjian? Sebab dekat bumi pun, deme selamba je langgar negara lain. Setakat angkasa lepas yang tak ada kehidupan tu senang je deme boleh claim.

Apabila Amerika Syarikat sampai di bulan, mereka hanya pacakkan bendera dan mengambil sampel sahaja. Bendera yang dipacak itu bukanlah bermaksud mahu menjajah tetapi sekadar simbolik bahawa Amerika Syarikat adalah negara pertama yang berjaya ke bulan. Maknanya dekat sini, Amerika Syarikat telah mematuhi semua undang-undang dalam Outer Space Treaty.

Kalau Amerika Syarikat sendiri mahu patuhi perjanjian Outer Space Treaty, tiada alasan untuk negara lain secara tiba-tiba claim angkasa lepas.

RUJUKAN

Fabry. M. (2016, Januari 27). This is why no one can own the moon. Time. Dipetik daripada https://time.com/4193801/outer-space-treaty-moon/


Saintis Jumpa Tempat Sεmbelihan Gajah Mammoth Zaman Purba

Saintis dan ahli arkeologi telah menemui penempatan orang Paleolitik paling utara dalam Bumi, iaitu Pulau Kotelny yang berada di 990 kilometer dari kawasan utara Bulatan Artik (kawasan utara Bumi bermula dari koordinate 66°30′ N)! Para pemburu dikatakan menetap di pulau tersebut dan menjadikannya sebagai tempat penyembelihan gajah mammoth, haiwan kuno gergasi yang pernah hidup pada Zaman Ais.

Menurut penyelidik senior dari Jabatan Stone Age Archaeology, Russian Academy of Science bernama Alexander Kandyba, penemuan ini ialah penemuan arkeologi yang unik kerana kita sedang mengkaji penempatan manusia Paleolitik di kawasan Artik.

Spesis gajah mammoth yang pemburu Paleolitik buru ialah woolly mammoth (Mammuthus primigenius), spesis gajah mammoth terakhir dalam genus Mammuthus. Spesis ini mengalami fenomena kepupusan pada 10,000 tahun lalu akibat pemburuan tidak terkawal sehingga populasi gajah mammoth terakhir menetap di Pulau Wrangel

Kumpulan saintis yang melakukan kerja ekskavasi di Pulau Kotelny menemui cebisan-cebisan tulang gajah mammoth yang hidup pada 26,000 tahun dulu. Cebisan-cebisan itu kebanyakkannya mempunyai kesan potongan terutamanya tulang vertebra. Dari penemuan ini, saintis percaya para pemburu Paleolitik telah melakukan penyembelihan besar-besaran terhadap gajah buruan ini.

Woolly mammoth tidak sekadar diburu untuk memperoleh daging. Bulu gajah mammoth yang amat panjang ini boleh digunakan sebagai pakaian dan minyak dari kalenjar sebum dalam kulit haiwan ini juga digunakan sebagai bahan kalis air disapu ke atas pakaian. Tambahan lagi, gajah mammoth mempunyai bonggol seperti unta yang menyimpan lemak. Lemak ini digunakan sebagai sumber makanan untuk pemburu menghadapi musim sejuk.

Fasa Paleolitik di Siberia bermula pada 25,000 SM. Ketika itu Siberia penuh dengan hutan sebelum kemunculan haiwan-haiwan herbivor berleher panjang mula meragut daun-daun pokok, menjadikan Siberia sebagai kawasan padang rumput pada abad kini. Pulau Kotelny pada ketika itu bersambung dengan tanah Siberia dan ramai manusia Paleolitik menetap di situ.

Sehingga masuk Zaman Ais Akhir, ais sekeliling Siberia semakin mencair akibat peningkatan suhu, membenarkan manusia Paleolitik pergi ke kawasan belum dijejaki demi memburu gajah mammoth. Kerana kerancakan aktiviti pemburuan ini, Pulau Kotelny menjadi tempat sembe.lih.an, manakala populasi gajah mammoth alami kepupusan sehinggalah tamatnya Zaman Ais.

RUJUKAN:

Pandey, S. (22 August 2021). Northernmost Palaeolithic Settlement Reveals Mass Butc.he.ring of Woolly Mammoths. Ancient Origins.


Berkenalan Dengan Pemenang Hadiah Nobel Fizik

Ketiga-tiga pemenang ini berkongsi Hadiah Nobel Fizik tahun ini kerana penemuan mereka mengenai salah satu fenomena paling eksotik di alam semesta iaitu lohong hitam.
Roger Penrose menunjukkan bahawa teori relativiti am dapat membawa kepada kejadian lohong hitam. Reinhard Genzel dan Andrea Ghez mendapati bahawa objek yang mengatur graviti bintang-bintang dan planet-planet di pusat galaksi merupakan objek yang sangat tumpat dan berat.

Lohong hitam gergasi (supermassive) merupakan penjelasan yang baik.
Imej lohong hitam yang ikonik dicerap pada tahun 2019 merupakan pemacu utama untuk kemenangan ketiga-tiga ahli fizik ini. Walaupun teori relativiti am dirumuskan oleh Albert Einstein, beliau tidak percaya lohong hitam mampu dibentuk akibat daripada sifat tabii ruang-masa yang dirumuskan.

Tetapi tahun 2019 telah membuktikan bahawa lohong hitam itu dapat dibentuk kerana kita telah berjaya mencerap kewujudannya. Roger Penrose telah meramal pembentukannya berpuluh tahun yang lalu. Tuntas, membawa kemenangan kepada mereka bertiga.
Lohong hitam merupakan jasad yang terbentuk hasil daripada kematian bintang berat yang kehabisan tenaga nuklear.

Ia mempunyai ketumpatan dan daya graviti yang tidak terhingga sehingga cahaya yang melaluinya tidak dapat lepas. Secara fizikalnya, lohong hitam merupakan herotan ruang-masa yang sangat ekstrim – macam fabrik yang diherot tetapi dalam bentuk sfera.

Lohong hitam mampu membesar apabila menyedut jasad-jasad lain seperti bintang, planet, termasuk lohong hitam yang lain. Stephen Hawking meramalkan lohong hitam akan tersejat pada satu hari nanti dan penyejatan itu akan menghasilkan sinaran yang dipanggila sinaran Hawking. Lalu, lohong hitam akan mati.

Kita masih belum tahu apa yang ada di dalam lohong hitam. Ramai ahli fizik membuat pelbagai ramalan tentang isi kandungan lohong hitam. Ada yang meramalkan lohong hitam merupakan pintu lohong cecacing yang membawa kita ke destinasi masa/tempat berbeza.


Betul Ke Kita Jadi Magneto Bila Suntik Vaksin?

Ketika ini, program vaksinasi Covid-19 sedang berjalan di seluruh dunia termasuk di Malaysia. Di sebalik bilangan kadar pemvaksinan yang semakin bertambah, masih ada golongan anti-vaksin yang berusaha merencatkan usaha ini. Salah satu usaha mereka ialah menyebarkan dakyah bahawa badan penerima vaksin punya potensi menjadi magnet.

Pertama sekali, dakwaan ini amat mengarut dan melucukan. Tetapi memandangkan masih ramai yang termakan dakyah mengarut ini, sebenarnya terdapat satu penjelasan mudah terhadap hal ini.

Nak ujinya mudah saja. Hanya perlu ambil magnet dan cuba letak pada badan termasuk pada bahagian lengan yang divaksin. Memang betul ia melekat tetapi ia melekat disebabkan permukaan kulit yang berminyak. Bagi golongan yang sengaja menyebarkan dakyah ini, mereka sengaja meletakkan bahan pelekat pada badan bagi membuktikan dakyah ini bukan omong kosong.

Selain itu, golongan ini terlupa semua vaksin yang dihasilkan termasuk vaksin Covid-19 bukan dihasilkan daripada bahan-bahan yang mewujudkan lapangan elektromagnet. Pusat Kawalan dan Pencegahan Penyakit (CDC) Amerika Syarikat menegaskan ia tidak dibuat daripada mana-mana logam seperti kobalt dan besi mahupun produk pembuatan seperti mikrocip dan elektrod.

Selain itu, CDC turut menyatakan jumlah satu dos vaksin Covid-19 hanya kurang daripada satu mililiter, tidak cukup untuk magnet melekat pada bahagian badan walaupun ia diisi dengan pelbagai komponen besi. Jadi, sesiapa yang mempromosikan idea ini sama ada memang pendek akal atau dasar katak di bawah tempurung.

Disebabkan dakyah ini, ia turut menjadikan seorang jururawat di Ohio sebagai bahan jenaka laman media sosial. Semasa memberi keterangan di hadapan jawatankuasa kesihatan dewan perundangan Ohio, Joanna Overholt mendakwa dirinya menjadi magnet selepas mengambil vaksin. Dan sebagai bukti, dia menunjukkan kunci dan pin melekat pada dadanya. Boleh lihat di video bawah ini.

We should show this clip to aliens who invade our planet. Prove to them we’re the dumbest species in the solar system.pic.twitter.com/OpnpLSyN0v

— Isaac (@WorldofIsaac) June 9, 2021

Tetapi apabila Overholt cuba melekatkan kunci dan pin pada lehernya, ia langsung tidak melekat. Sebabnya mudah, bahagian lehernya tidak berminyak berbanding bahagian dadanya. Dan apabila diminta mengemukakan siapa saksi yang boleh membuktikan dakwaannya, Overholt memanggil Dr Sherri Tenpenny sebagai saksi.

Untuk pengetahuan para pembaca, warga Amerika Syarikat mengenali Tenpenny sebagai individu anti-vaksin dan banyak mengemukakan dakyah negatif terhadap vaksin Covid-19. Ini termasuk dakwaan sudu dan garfu boleh melekat pada badan selepas menerima vaksin dan mampu dikesan kerajaan kerana ada cip 5G.

Disebabkan keterangan mengarut dua individu ini, seorang pengguna laman media sosial hanya memilih mengatakan ini, “Kita patut tunjukkan klip ini kepada makhluk asing yang mahu menakluk planet bumi. Bukti kepada mereka bahawa kita makhluk paling bodoh di sistem suria ini.”

Oleh sebab itulah, bagi memastikan orang ramai tidak termakan dakyah ini, satu mesej dipasang di pusat-pusat pemvaksinan AS. Mesej CDC ini berbunyi, “TIDAK. Menerima vaksin Covid-19 tidak menjadikan anda bermagnet termasuk di bahagian badan anda yang divaksin.” Punya marah CDC sampai terpaksa gunakan font tebal untuk menafikan dakyah sebegini!

RUJUKAN:

Felton, James. (2021). Nurse Tries To Prove Vaccines Turn You Magnetic To State Committee, It Does Not Go Well. Diambil dari https://www.iflscience.com/health-and-medicine/nurse-tries-to-prove-vaccines-turn-you-magnetic-to-state-committee-it-does-not-go-well/


Bagaimana Hawaii Menjadi Jajahan Amerika Syarikat?

Apabila James Cook mendarat di sebuah kepulauan yang beliau namakan sempena John Montagu, tiada siapa tahu bahawa tempat tersebut – iaitu Owyhee – akan menjadi tarikan utama pelancongan global.

Mungkin sudah menjadi kebiasaan bagi bangsa British untuk tidak menghormati adat istiadat tempatan.

Cook yang penat lelah merentasi lautan besar berminggu-minggu lamanya akhirnya dibvnuh semata-mata untuk kayu api.

Yang mana Cook boleh cari sendiri di hutan, beliau mendapatkan sumber daripada bahan-bahan berhala kepercayaan tempatan.

Sudahlah melanggar adab, beliau menangkap Raja Kalani’ōpu’u pula untuk dibuat tebvsan. Kerana seorang ketua suku telah mengambil kapalnya.

Sangkaan Cook meleset apabila anggota-anggota Kalani’ōpu’u melancarkan misi menyelamatkan raja mereka. Kalani’ōpu’u dibebaskan, manakala Cook dibvnuh.

Inilah sejarah antara yang paling awal melibatkan bangsa daripada Eropah di Hawai’i. Pada zaman itu Hawai’i dipimpin oleh sebuah kerajaan monarki.

Selama 80 tahun kepulauan ini bersatu antara pemerintahan Kamehameha hingga Lili‘uokalani.

Namun sepanjang itu mubaligh-mubaligh Protestan daripada Amerika Syarikat berjaya menyebarkan agama Kristian di Hawai’i. Pengaruh baharu ini memb4smikan amalan-amalan tradisional.

Dan pada tahun 1840, ajaran Kristian menguasai politik Hawai’I selepas Kamehameha III meratifikasikannya dengan perlembagaan baharu.

Hiram Bingham yang berasal daripada Vermont telah dijadikan penasihat diraja daripada latar belakang mubaligh.

Keturunan para mubaligh juga bergiat secara aktif dalam politik tempatan – dan perlahan-lahan Amerikanisme menguasai pengaruh sana.

Bujang dan Mandul

Kamehameha V m4ngkat tanpa anak atau penamaan waris. Maka pemilihan dibuat antara Lunalilo dan Kalākaua yang dimenangi Lunalilo. Tetapi raja ini m4ngkat dalam tempoh setahun, pun tanpa menamakan seorang pewaris.

Pada tahun 1874, Kalākaua bertanding dalam satu lagi pemilihan yang ditentangi Emma, ratu kepada Kamehameha IV.

Rvsvhan yang berlaku mengundang campurtangan ket3nt3raan Amerika Syarikat dan British atas nama mengekalkan keamanan. Dan Kalākaua dilantik sebagai raja dengan memenangi undian 39-6.

Kalākaua akan menjadi raja terakhir di bumi Hawai’i. Baginda membenarkan hak eksklusif bagi Pearl Harbor kepada Amerika Syarikat.

Dan baginda juga dipaksa menandatangani persetujuan bagi perlembagaan baharu yang mencairkan kemutlakannya. Jika enggan, Kalākaua terpaksa turun daripada takhta. Disebabkan cara perlembagaan ini diratifikasikanlah ia dinamakan Perlembagaan Bay0net.

Tidak kira bagaimana ia ditandatangani. Untuk mengekalkan kuasa, Kalākaua telah menyerahkan sistem monarkinya kepada tangan Amerika, Eropah dan elitis tempatan.

Kem4ngkatannya menaikkan Lili’uokalani, iaitu ratu terakhir Hawai’i. Baginda merancang perlembagaan baharu untuk memutlakkan kembali kuasanya.

Tetapi pada 14 Januari 1893, ketua-ketua perdagangan Eropah telah menubuhkan Suruhanjaya Keselamatan untuk melancarkan r4mpasan kuasa terhadap Lili’uokalani. Hawai’i kemudian akan dijadikan wilayah Amerika Syarikat.

Dan apabila dilaksanakan, t3nt3ra-t3nt3ra Lili’uokalani tidak berlawan. Situasinya tidak sama sekali boleh digambarkan gajah dengan gajah beradu, pelanduk m4ti di tengah-tengah.

Kerana apa yang berlaku ialah gajah dan gajah mengepung kiri dan kanan seekor pelanduk yang sudahpun letih akibat perangai spesies sendiri. Monarki Lili’uokalani tidak dapat mempertahankan diri.

Rancangan Separuh Masak

Penggulingan Lili’uokalani dipermudahkan dengan wujudnya kerajaan sementara. Sanford Dole telah dijadikan Presiden Republik dan perlu menghalang pengembalian Lili’uokalani.

Tetapi masalah bermula apabila Presiden Grover Cleveland di White House membuat Laporan Blount.

Kesimpulannya, Cleveland berpendapat bahawa penggulingan Lili’uokalani telah melanggar undang-undang. Jadi kerajaan Cleveland mendesak Dole supaya berundur dan kembalikan Lili’uokalani.

Namun pemisahan kuasa antara White House dan Kongres mungkin tidak berpihak kepada Lili’uokalani. Kerana Kongres berpendapat bahawa semua pihak tidak bersalah apabila r4mpasan kuasa dilaksanakan.

Tetapi Hawai’i kekal dibawah sebuah kerajaan yang pro-Amerika walaupun tidak diterima Cleveland.

Amerika Syarikat pada 1896 pula mendapat William McKinley sebagai Presiden, yang dikelilingi golongan pro-Dolisme.

Setahun kemudian, Setiausaha Negaranya menandatangi perjanjian yang membuatkan Hawai’i sebuah wilayah Amerika.

62 tahun kemudian Hawai’i diangkat daripada status wilayah dan dimandatkan kenegerian sah dibawah Perlembagaan Amerika Syarikat.


Etugrul: Bapa Kepada Pengasas Empayar Turki Uthmaniyah

Memandangkan drama bersiri Turki bertajuk Etugrul sedang hangat diperkatakan dalam kalangan rakyat Malaysia, maka moleklah waktu seperti ini, kita berbicara mengenai tokoh yang agak misterius dalam sejarah ini. Tidak seperti drama bersiri yang anda tonton di Netflix, kaca TV atau muat turun di internet, betapa kisah Etugrul ini lebih banyak dipenuhi oleh perbahasan para sejarawan mengenai kisah-kisah menyelubungi dirinya kerana rekod-rekod yang bercerita mengenai tokoh ini berusia puluhan, malahan ratusan tahun selepas kematiannya pada tahun 1280.

Adapun, kelahiran Etugrul ini tidak diketahui bila. Kita hanya mengetahui kewujudannya itu benar apabila sebuah syiling yang dihasilkan oleh anakandanya, pengasas Empayar Uthamaniyah iaitu Osman I, yang di mana dalam syiling itu memaparkan bahawa dia merupakan anak kepada Etugrul. Tradisi Turki pula bercerita bahawa dia anak kepada Suleyman Shah, ketua kepada puak Kayi daripada bangsa Turki Orghuz, yang melarikan diri daripada ancaman Monggol dan dari Barat Iran ke Anatolia.

Kononnya ketika itu, Etugrul membawa bersamanya 400 orang pengikut yang memberi khidmat setia kepada Empayar Seljuk. Ini membuatkan Empayar Seljuk ketika itu telah menawarkan kepada Etugrul sebuah wilayah kecil iaitu Sogut yang bertindak sebagai salah sebuah barisan hadapan di sempadan melawan Empayar Byzantine yang merupakan musuh azali Seljuk.

Kiranya kalau ada apa-apa serangan daripada Byzantine, maka mereka harus berhadapan dengan Etugrul dan puaknya. Etugrul mempunyai seorang isteri bernama Halime Hatun yang dipercayai sebagai puteri kepada Sultan Mesud II daripada Kesultanan Seljuk. Daripada perkahwinan mereka, lahirlah Gündüz Alp, Savcı Bey Saru Batu dan Osman I.

Legasi Etugrul yang diingati ialah makamnya yang dibina sendiri oleh Osman I di Sogut. Binaan asal makam tersebut tidak diketahui bentuknya bagaimana kerana peredaran zaman menyaksikan betapa beberapa sultan membina binaan yang baru. Makam yang dilihat hari ini adalah hasil tangan Sultan Abdul Hamed II, dalam mengenangkan nenek moyangnya. Betapa pekan Sogut hari ini sentiasa mengenangkan asal-usul pemimpin hebat itu membina kejayaan di situ ratusan tahun dahulu, maka setiap tahun diadakan sambutan mengenang dan meraihkan Etugrul.

Nanti Etrugul akan mewariskan kepada anaknya Osman I penguasaan wilayah yang diberikan oleh Seljuk kepadanya. Ia adalah permulaan kepada Osman I yang akhirnya akan mencipta keagungan hebat yang kekal selama ratusan tahun, penyambung tamadun Islam yang gemilang. Sebuah kapal Frigat pada tahun 1890 yang dibina oleh Turki Uthamniyah dinamakan sempena dengan namanya manakala sebuah masjid bernama Turkemenistan yang disiapkan pada tahun 1988 mengambil namanya daripada Etrgul sendiri dan dikenali sebagai Masjid Etrugul Gazi sampai hari ini.

RUJUKAN:

Shaw, Stanford (1976). History of the Ottoman Empire and Modern Turkey. Cambridge University Press.  Shaw, Stanford (1976). History of the Ottoman Empire and Modern Turkey. Cambridge University Press.  Finkel, Caroline (19 July 2012). Osman’s Dream: The Story of the Ottoman Empire 1300-1923. Hodder & Stoughton.

Halal Incorp.
(2019). Ertugrul: The Legendary Warrior of the East


Macam Mana Deng Xiaoping Tukar China Menjadi Gergasi Ekonomi?

Semua negara ada pencetusnya. Singapura dicetuskan Lee Kuan Yew dengan dasar bervisi jauh. Amerika Syarikat dicetuskan balik oleh Franklin D. Roosevelt yang mengeluarkan ekonomi negara daripada kancah hina. Dan China pula ada Deng Xiaoping, nama yang mungkin tidak begitu kerap didengari di Malaysia. Uniknya, tiada siapa tahu jawatan sebenar Deng dalam Parti Komunis China. Beliau memerintah ibaratkan seorang penguasa, pemimpin dan penasihat serentak.

Kebangkitan Deng dalam dunia politik China adalah melalui aktivisme di Wuhan. Di sinilah beliau berjumpa Mao Zedong yang pada masa itu masih belum naik. Apabila China diisytiharkan sebagai sebuah republik komunis, beliau sudah berpengalaman dalam perang dan politik. Dengan pengalaman ini, beliau dengan cepat naik tangga politik sampai boleh jadi Timbalan Perdana Menteri (Vice Premier) pada Julai 1952. Lima tahun kemudian, beliau mendapat jawatan Ketua Setiausaha Sekretariat yang mudah kata menjadi pengurus negara (tetapi di belakang Mao).

Mudah kata, beliau sudah ada di atas gunung dari awal lagi. Cuma perjalanan beliau ke puncak bermula selepas kematian Mao pada 9 September 1976. Sebuah percaturan politik berlaku – dan dalam permainan kuasa ini, kem Deng menang. Dan beliau menjadi “Pemimpin Tertinggi” (Paramount Leader of) China.

Teori Terbuka Deng Xiaoping

Selepas merangkul kuasa, Deng Xiaoping mula membentuk sebuah kumpulan penguasa yang berkaliber. Blok penguasa ini mencerminkan kenyataan beliau: “tidak kisah jika kucing itu hitam atau putih, asalkan boleh tangkap tikus – baru jadi kucing yang berguna.” Kenyataan ini adalah berdasarkan pepatah lama Cina. Dan bermula zaman 1980-an, beliau mula mencari kucing-kucing berguna seperti Zhao Ziyang dan Hui Yaobang.

Pelan utama China adalah untuk memperbaharui sistem ekonomi, pertanian, sains dan teknologi. Satu-satunya cara untuk mencapai pembaharuan ini memang pahit tetapi wajib diterima. China perlu membuka ekonomi, sekali gus membelakangkan teras utama komunisme ke arah kancah liberalisme supaya China boleh menjadi kuasa ekonomi utama di pentas dunia.

Namun beliau memegang kuasa pada zaman paling tegang sekali. Musuh sebenar China pada masa itu bukan Amerika Syarikat pun. Sebaliknya Deng sentiasa berwaspada jika Kesatuan Soviet ingin berbuat apa-apa. Maka kerajaan beliau berusaha memperbaharui sistem ketenteraan, kerana risau melihat kemajuan Soviet dari segi persenjataan. Pembaharuan ini membolehkan beliau kekal berkuasa. Di China, jeneral-jeneral perang boleh cari jalan untuk tembus masuk dalam kuasa politik. Jadi beliau membersihkan angkatan ketenteraan dari awal lagi – membuang habis kroni-kroni yang korup terutamanya (Hannan, 2019).

Tidak cukup dengan pembersihan, beliau merangka sebuah pelan untuk memastikan tentera kekal berdisiplin.

Pembaharuan Ekonomi Negara

Jika kalian perasan, ekonomi China amat bergantung pada perdagangan global. China berdagang betul-betul zaman sekarang. Pada tahun 2021, China mengeksport barangan bernilai AS$3.36 trilion dan mengimport pula barangan bernilai AS$2.69 trilion. Lebihan untung ini sudah pasti menyokong ekonomi negara. Mentaliti ini dicetuskan sejak zaman Deng Xiaoping lagi. Kerajaan beliau amat menggalakkan pelaburan dalam industri-industri yang paling menguntungkan.

China juga mempunyai sumber buruh sangat ramai. Jadi industri pengeluaran paling sedap berkembang sampai boleh menghasilkan barangan berjumlah sangat banyak. Barangan ini kemudian dieksport ke luar negara. Sedikit demi sedkit, China mula menikmati kesenangan. Dan lantarannya, orang ramai terus mengabaikan pemikiran Maoisme yang mana China kena berdikari sendiri. Orang ramai lebih yakin pada penyertaan di pentas global sampai tidak kisah apabila Deng membawa masuk syarikat-syarikat luar (Holmes, 2017).

Maka di sini ada satu benda paling jelas: cari ilmu banyak-banyak dan gunakan dengan akal cilik sampai negara boleh membangun begitu pesat. Hasil pembangunan ini kemudian perlu dilimpahkan ke luar negara. Itu yang dibuat Deng Xiaoping. Sekarang selamanya orang luar bergantung pada China. Dan China tidak mungkin akan melepaskan takhta ini.

RUJUKAN:

Hannan, K. (2019). The Role of the Military in Chinese Politics. Guns & Roses: Comparative Civil-Military Relations in the Changing Security Environment. Halaman 201-214.

Holmes, F. (2017, April 21). China’s New Special Economic Zone Evokes Memories of Shenzhen. Forbes.